text:
MATAUPU AUTŪ | O FEA E TE MAUA AI FAAMĀFANAFANAGA?
E Tatou te Manaʻomia Uma Faamāfanafanaga
Pe e te manatua se taimi na e sulu ai a o e laʻitiiti? Atonu na lavea lou lima pe maʻosia lou tuli. Pe e te manatua le auala na faamāfanafana ai oe e lou tinā? Atonu na ia faamamā lou manuʻa ma tuu i ai se mea faapipii. Na e tagi, ae o ana upu mālū ma lana opo māfana, na vave ai ona toe lelei ou faalogona. I lenā taimi i lou olaga sa vave lava ona e maua faamāfanafanaga.
Ae ua faigatā le olaga a o faasolo ina tatou matutua. Ua faigatā atu faafitauli ma ua faigatā ona maua ni faamāfanafanaga. E faanoanoa ona ua seāseā mafai ona foʻia faafitauli o tagata matutua, i se mea faapipii po o le opo a se tinā. Seʻi iloilo ni nai faaaʻoaʻoga.
Po ua iai se taimi ua e fesagaʻia ai le tulaga faigatā o le lē toe faigaluega? Ua taʻua e Julian ina ua tuli o ia mai i lana galuega, sa faateʻia o ia ma lagona ai le matuā mafatia. Na taumānatu o ia, ʻO le a faapefea nei ona tausi loʻu aiga? Ua tele tausaga o oʻu galue malosi, ae aiseā ua manatu ai le kamupani ua lē toe manaʻomia aʻu?’
Atonu ua e mafatia ona ua malepe lau faaipoipoga. Ua faamatala e Raquel: “Ina ua tuua faafuaseʻi aʻu e laʻu tane i le 18 masina ua mavae, sa ou matuā faanoanoa. Sa pei ua taʻe loʻu fatu. E lē gata sa vaivai ai loʻu tino, ae sa tigā foʻi oʻu faalogona. Na ou atuatuvale pe a ou mafaufau i le lumanaʻi.”
Atonu o loo iai sou faafitauli tugā i le soifua mālōlōina, ma e foliga mai e lē toe foʻi i se lelei. O nisi taimi e ono pei ou lagona o le augātamā o Iopu, o lē na tagiauē: “Ua ou teena lea mea; ou te lē fia ola i aso uma.” (Iopu 7:16) Atonu e tutusa ou lagona ma Luis o se tane ua silia ma le 80 ona tausaga, o lē na taʻutino mai: “O nisi taimi ou te lagona e pau le mea ou te faatalitali i ai, o le oti.”
Pe atonu foʻi o loo e fia maua ni faamāfanafanaga ona o le maliu o sē e pele iā te oe. Ua taʻua e Robert: “Ina ua oti loʻu atalii i se faalavelave mataʻutia tau vaalele, ou te leʻi talitonu i ai i le taimi muamua. Sa sosoo ai ma lagona tigā, o le tigā lea e faatusa e le Tusi Paia e pei o le tuia ia ati i le pelu.”—Luka 2:35.
Na maua e Robert, Luis, Raquel, ma Julian faamāfanafanaga e oo lava i na taimi na sili ona mafatia ai. Na latou maua le fesoasoani mai i Lē sili e saunia faamāfanafanaga, o le Atua o Lē e ona le malosi uma lava. E faapefea ona ia saunia mai faamāfanafanaga? Po o le a ia saunia mai foʻi ni faamāfanafanaga i taimi e te manaʻomia ai?


c: text/html

text:
FRUCTUS ARTIS, UABPepa pisinisi tafailagi
FRUCTUS ARTIS, UAB
Alamanuia, gaosiga, Ao, Arts, Asoa tusilima, Asoa, auro +71
Faafanua
Gaoioiga vaega
Alamanuia, gaosiga, Ao, Arts, Asoa tusilima, Asoa, auro, Ata o le faavaa, Auaunaga ata, Auaunaga ata, Auaunaga framing, Auaunaga mamanu, Christening meaalofa, Cutlery, Education, saienisi, aganuu, Faafiafiaga, paganoa, faafiafiaga, Faatufugaga mālō, Faatusa, Faavaa o faata, Faavaa o framing, Fāʻaliga art, Fāʻaliga ma fairs, Fale, Faletaele moli, Fata, Fiafiaga, Filming auaunaga, Galuega o art, Galuega o art, Glass oloa, Ie māfiafia, Ipu ele black, Ipu keramika, Jewellery, Lamepa fola, Leoleoga, Leoleoga masini, Malosiaga ma punaoa faalenatura, Mamanu, Mamanu initeria, Manatu initeria, Matamata i luga o le initoneti, Mataupu gold, Mea initeria, Mea na tutupu, Mea sēleselega vine, Meaalofa, Meaalofa, Meaalofa business, Meaalofa faaipoipoga, Meaalofa malie, Meaalofa tusilima, Measina o aso anamua, Moli taualuga, Moli tautau salons, Moli wall, Montages, Ogāumu, Ogāumu, Oloa stone, Oloa tau fefaatauaiga, Omea, Photo faavaa, Photo potu, Photo sauniga, Photography creative, Products clay, Products faia tioata, Products poselane, Products stone, Puʻe ata, Stoneware, Tableware cutlery, Tausagā, Totoga, Uati faleoloa, Uati wall, Vases
Qr code
vCard
Website
Igoa nofoaga: Paveikslai, tapyba, grafika, piešiniai - Lietuvos didžiausia autorinių darbų parduotuvė internete - Fructus Artis

robotstxt: allowed

filter: keep


text:
MATAUPU E SEFULU IVA
Ia Tumau i le Alofa o le Atua
O le ā le uiga o le alofa i le Atua?
E faapefea ona tatou tumau i le alofa o le Atua?
O le ā le taui a Ieova mo ē e tumau i lona alofa?
1, 2. O fea tatou te malu ai i aso nei?
SEʻI faapea o loo e savali i le auala ae agi malosi le matagi. Ua pōuliuli le lagi. Ua amata ona emo uila, pāpā faititili ma totō mai timuga. Ua e faatopetope atu e suʻe se mea e te lafi ai. Ua e iloa atu se fale malosi i autafa o le auala. Ioe, e tāua iā te oe lenā fale saogalemu!
2 O loo tatou ola i aso faigatā. Ua faasolosolo ina matuā leaga le lalolagi. Ae e mafai ona malupuipuia i tatou mai lamatiaga. E faapefea? Ia mātau le aʻoaʻoga a le Tusi Paia: “Ou te fai atu iā Ieova: ʻO oe o loʻu sulufaʻiga ma o loʻu ʻolo malosi, o loʻu Atua o lē ou te faatuatua i ai.’”—Salamo 91:2.
3. E faapefea ona fai Ieova ma o tatou malu?
3 Maʻeu se manatu ofoofogia! O Ieova o Lē na faia mea uma lava ma o le Pule silisili ese, e mafai ona fai o ia ma o tatou malu. E mafai ona ia puipuia i tatou, ona e sili atu lona malosi na i lo se tasi po o se mea e ono faamataʻu mai iā i tatou. E tusa foʻi pe tatou te afāina i se mea, ae e mafai ona toe faaleleia e Ieova. E faapefea ona fai Ieova ma o tatou malu? E tatau ona tatou faatuatuaina o ia. Ua timaʻi mai foʻi le Tusi Paia: “Ia outou faatumau iā te outou i le alofa o le Atua.” (Iuta 21) E tatau ona tatou tumau i le alofa o le Atua, ia faaauau ona iai se faiā māfana ma ia. Ona mafai lea ona tatou mautinoa, o ia o lo tatou malu. Ae faapefea ona maua se faiā faapena?
IA ILOA MA TALI ATU I LE ALOFA O LE ATUA
4, 5. O ā ni auala ua alofa mai ai Ieova iā i tatou?
4 Ina ia tumau i le alofa o le Atua, e tatau ona tatou talisapaia le auala ua alofa mai ai Ieova iā i tatou. Ia tomānatu i nisi o aʻoaʻoga a le Tusi Paia na e aʻoaʻoina i le tusi lenei. Ona o ia o Lē na faia mea uma lava, ua foaʻi mai ai e Ieova le lalolagi matagofie ina ia tatou nonofo ai. Ua ia faatumulia le lalolagi i le anoanoaʻi o meaʻai ma vaitaumafa, o mea faalenatura, o manu eseese ma vaaiga matagofie. Ona o ia e Ana le Tusi Paia, ua faailoa mai ai e le Atua lona suafa ma ona uiga. E lē gata i lea, ua faailoa mai i lana Afioga, na ia auina mai lona Alo pele i le lalolagi, o lē na puapuagatia ma maliu mo i tatou. (Ioane 3:16) O le ā le uiga o lenā meaalofa mo i tatou? Ua tatou maua ai se faamoemoe mo se lumanaʻi matagofie.
5 O lo tatou faamoemoe mo le lumanaʻi, e faalagolago foʻi i se isi mea ua faia e le Atua. Ua faavaeina e Ieova le malo i le lagi, o le Malo Faa-Mesia. Ua toeitiiti ona faamuta lea e lenā Malo o puapuaga ma avea le lalolagi ma parataiso. O se mea ofoofogia! E mafai ai ona tatou ola e faavavau i le filemu ma le fiafia. (Salamo 37:29) Ae ua tuu mai e le Atua ni taʻiala i le auala e ola fiafia ai i aso nei. Ua ia tuuina mai foʻi le meaalofa o le tatalo, lea ua mafai ai ona tatou talanoa atu iā te ia i so o se taimi ma i so o se nofoaga. O nisi na o auala ua alofa mai ai Ieova i tagata lautele ma i tagata taʻitoʻatasi e pei o oe.
6. E faapefea ona e tali atu i le alofa o Ieova?
6 O le fesili tāua e tatau ona e manatu i ai: E faapefea ona ou tali atu i le alofa o Ieova? Ua tali mai le toʻatele o tagata, “E tatau foʻi ona tatou alolofa atu iā Ieova.” Po o ou faalogona na? Na fetalai Iesu o le poloaʻiga silisili lenei: “Ia e alofa atu iā Ieova lou Atua ma lou lotoatoa, ma lou ola atoa, ma lou mafaufau atoa.” (Mataio 22:37) E tele māfuaaga e te alofa ai iā Ieova. Ae ina ia alofa moni i le Atua ma lou loto, ola ma le mafaufau atoa, pe faamata e lava lou faapea mai e te alofa i le Atua?
7. Pe e lava lou faapea mai e te alofa i le Atua? Ia faamatala.
7 E pei ona faamatalaina i le Tusi Paia, e tele mea e aofia ai i le alofa i le Atua. E ui lava e tāua lou faapea mai e te alofa i le Atua, ae ua na o se amataga lenā. O se faaaʻoaʻoga, e tāua le fatu o se apu i le tuputupu aʻe o se laau apu. Peitaʻi, afai e te manaʻo i se apu, pe e faamalieina oe pe afai e avatu e se tagata se fatu apu? Ailoga! E faapena foʻi le alofa iā Ieova le Atua, ua na o se amataga lea. Ua faapea mai le Tusi Paia: “O le alofa lenei i le Atua, ia tatou tausi i ana poloaʻiga; ma e lē mamafa ana poloaʻiga.” (1 Ioane 5:3) Ina ia moni lenā alofa mo le Atua, e tatau ona fua mai. E tatau ona faaalia i galuega.—Faitau le Mataio 7:16-20.
8, 9. E faapefea ona faaalia lo tatou alofa ma le talisapaia o le Atua?
8 Tatou te alolofa i le Atua pe a tatou tausi i ana poloaʻiga ma mulimuli i ana taʻiala. E lē faigatā lenā mea. E lē mamafa poloaʻiga a Ieova, na i lo lea, ua fesoasoani ina ia tatou maua ai ni olaga lelei, fiafia ma faamalieloto. (Isaia 48:17, 18) O lo tatou mulimuli i le taʻitaʻiga a Ieova, ua tatou taʻu atu ai i lo tatou Tamā o i le lagi, lo tatou matuā talisapaia o mea uma ua ia faia mo i tatou. E faanoanoa ona e toʻaitiiti lava tagata o le lalolagi ua faaalia le talisapaia. Tatou te lē fia mulimuli i lenā agaga lē faafetai, e pei o nisi tagata na ola a o soifua Iesu i le lalolagi. Na faamālōlō e Iesu tagata lepela e toʻasefulu, ae e na o le toʻatasi lava le lepela na toe foʻi e faafetai iā Iesu. (Luka 17:12-17) E mautinoa lava, tatou te fia faataʻitaʻi i le lepela lotofaafetai, ae lē o lepela e toʻaiva na lē lotofaafetai!
9 O ā la poloaʻiga a Ieova e tatau ona tatou tausia? Ua uma ona tatou talanoaina nisi o na poloaʻiga i lenei tusi, ae o le a toe autalu. O le tausia o poloaʻiga a le Atua e fesoasoani ina ia tatou tumau ai i le alofa o le Atua.
IA FAALATALATA ATILI ATU IĀ IEOVA
10. Ia faamatala le māfuaaga e tāua ai ona faaauau ona aʻoaʻoina e uiga iā Ieova le Atua.
10 Ina ia tatou faalatalata atili atu iā Ieova, e tāua ona tatou iloa o ia. E ao ona faaauau ona tatou iloa ma aʻoaʻoina mea e uiga i le Atua. Afai o loo e nofo i fafo i se pō mālūlū i talaane o se afi, pe e iai sau gaoioiga e fai a o e vaai atu ua tau uma le mumū o le afi, ma oo ai ina pē? Ioe, e iai. E faaauau ona e tuuina i ai ni fafie ina ia mumū pea le afi ma e māfanafana ai. Atonu e faalagolago lou ola i le mumū lelei o le afi! E pei ona mumū le afi i fafie, e faapena foʻi ona faamalosia pea lo tatou alofa mo Ieova e ala i “le poto i le Atua.”—Faataoto 2:1-5.
11. O le ā le iʻuga na oo i soo o Iesu ona o ana aʻoaʻoga?
11 Na finagalo Iesu ina ia faaauau ona malosi le alofa o ona soo mo Ieova, ma ia matuā naunau atu i lana Afioga. Ina ua toe faatūina o ia, na aʻoaʻoina e Iesu ona soo e toʻalua i nisi o valoaga o le Tusitusiga Eperu (Feagaiga Tuai) na faataunuuina iā te ia. O le ā le iʻuga? Na la taʻua mulimuli ane: “Pe e leʻi mū ea o ta loto a o fetalai mai o ia iā i taʻua i le auala, ma faamatala mai Tusitusiga Paia?”—Luka 24:32.
12, 13. (a) O le ā le mea ua tupu i le alofa o le toʻatele o tagata i le Atua i aso nei ma lo latou naunau i le Tusi Paia? (e) E faapefea ona ʻalofia le maalili o lo tatou alofa?
12 Ina ua faatoʻā e iloa aʻoaʻoga moni a le Tusi Paia, pe na mū lou loto i le olioli, maelega ma le alofa i le Atua? E lē taumatea na mū lou loto. O faalogona na o le toʻatele. O se luʻi le finafinau pea ma ia tuputupu aʻe lou alofa mo le Atua. Tatou te lē fia faaaʻoaʻo i le lalolagi. Na valoia e Iesu: “O le a maalili le alofa o le toʻatele.” (Mataio 24:12) E faapefea ona ʻalofia le maalili o lou alofa mo Ieova ma lou naunau i upu moni o le Tusi Paia?
13 Ia faaauau pea ona aʻoaʻoina mea e faatatau iā Ieova le Atua ma Iesu Keriso. (Ioane 17:3) Ia manatunatu loloto i mea ua e aʻoaʻoina mai le Tusi Paia, ma fesili ifo iā te oe lava: ʻO le ā ua ou iloa e uiga iā Ieova mai nei faamatalaga? O le ā se isi māfuaaga ua ou aʻoaʻoina ina ia ou alofa ai i le Atua ma loʻu loto, ola ma le mafaufau atoa?’ (Faitau le 1 Timoteo 4:15.) O le faia faapea, o le a faaauau ai ona malosi lou alofa mo Ieova.
14. E faapefea ona fesoasoani le tatalo e faaauau ai ona malosi lo tatou alofa mo Ieova?
14 O se isi auala e faaauau ai ona malosi lou alofa mo Ieova, o le tatalo lea e lē aunoa. (1 Tesalonia 5:17) Na tatou aʻoaʻoina i le Mataupu e 17 o lenei tusi, o le tatalo o se meaalofa tāua mai le Atua. E pei ona faamalosia faiā a tagata pe a talatalanoa e lē aunoa, e faapena foʻi ona māfana ma malosi la tatou faiā ma Ieova pe a tatou tatalo e lē aunoa iā te ia. E tāua ona tatou ʻalofia le tau lava ina tatalo, aua le tautū i a tatou upu ma ia tatalo mai i o tatou loto. E tatau ona talanoa atu iā Ieova e pei ona talanoa atu se tamaitiiti i lona tamā alofa. Tatou te fia talanoa atu i se auala faaaloalo, faamaoni ma e mapuna mai i o tatou loto. (Salamo 62:8) Ioe, o le suʻesuʻe i le Tusi Paia ma le tatalo, o ni gaoioiga tāua na o la tatou tapuaʻiga e fesoasoani ina ia tumau ai i le alofa o le Atua.
IA OLIOLI I LE TAPUAʻIGA
15, 16. Aiseā e mafai ai ona tatou manatu i le galuega talaʻi o le Malo o se faaeaga ma o se ʻoa?
15 O a tatou suʻesuʻega o le Tusi Paia ma tatalo, atonu o ni gaoioiga tau tapuaʻiga e fai na o i tatou lava. Ae seʻi o tatou iloiloina se gaoioiga tau tapuaʻiga e faatinoina i le lautele: o le talanoa atu lea i isi e uiga i o tatou talitonuga. Po ua e faasoa atu i tagata upu moni o le Tusi Paia? Afai o lea, ua e olioli i se faaeaga matagofie. (Luka 1:74) Afai ua tatou faasoa atu i tagata upu moni ua tatou aʻoaʻoina e uiga iā Ieova, o lona uiga la ua tatou faatinoina se tofiga tāua ua tuuina mai i Kerisiano moni, o le talaʻia lea o le tala lelei o le Malo o le Atua.—Faitau le Mataio 24:14; 28:19, 20.
16 Na manatu Paulo e tāua lana galuega talaʻi, lea na ia taʻua o se ʻoa. (2 Korinito 4:7) O le talanoa atu i tagata e uiga iā Ieova ma lona finagalo, o le galuega sili lea e mafai ona e faia. O loo e auauna i le Matai aupito i lelei, ma e silisili aogā e maua mai ai. O le auai i le talaʻiga, ua e fesoasoani ai i tagata faamaoni e faalatalata i le Atua, ma savavali i le ala i le ola e faavavau! E leai se isi galuega e matuā faamalieina ai oe. O le molimau atu e uiga iā Ieova ma lana Afioga, e faamalosia ai foʻi lou faatuatua ma lou alofa mo ia. E talisapaia e Ieova au galuega. (Eperu 6:10) O lou maelega i le galuega talaʻi, e fesoasoani e te tumau ai i le alofa o le Atua.—Faitau le 1 Korinito 15:58.
17. Aiseā ua faanatinati ai le galuega talaʻi i aso nei?
17 E tāua ona manatua, ua faanatinati le galuega talaʻi o le Malo. Ua taʻua i le Tusi Paia: “Ia talaʻi atu le upu, ia maelega [faanatinati].” (2 Timoteo 4:2) Aiseā e faanatinati ai lenei galuega i aso nei? Ua faapea mai le Afioga a le Atua: “O loo latalata mai le aso tele o Ieova. O loo lata mai lava, e matuā televave mai lava.” (Sefanaia 1:14) Ioe, ua matuā tele vave mai lava le aso e faaumatia ai e Ieova lenei lalolagi. E tatau ona lapataʻia tagata! E tatau ona latou iloa o le taimi lenei e ao ai ona latou filifilia Ieova e fai ma o latou Tupu. “E lē faatuai mai” le iʻuga.—Sapakuka 2:3.
18. Aiseā e ao ai ona tapuaʻi atu iā Ieova faatasi ma Kerisiano moni?
18 E finagalo Ieova tatou te tapuaʻi atu iā te ia faatasi ma Kerisiano moni. O le ala lea ua fai mai ai lana Afioga: “Ia tatou manatunatu foʻi le tasi i le isi ina ia faatupu ai le alofa ma galuega lelei, aua neʻi tuulafoaʻiina le faapotopotoina o i tatou e pei o le masani a isi, a ia fefaalaeiauaʻi, ia sili foʻi ona faia faapea auā ua outou iloa ua matuā latalata mai lava le aso.” (Eperu 10:24, 25) A tatou potopoto ma uso talitonu i sauniga faa-Kerisiano, ua maua ai le avanoa e faaneenee ma tapuaʻi atu ai i lo tatou Atua pele. Tatou te fefaalaeiauaʻi ma fefaamāfanafanaaʻi i na sauniga.
19. E faapefea ona faamalosia fusi o le alofa i le faapotopotoga?
19 A o tatou faatasitasi ma isi tagata tapuaʻi o Ieova, e faamalosia ai le fusi o le alofa ma faiā i le faapotopotoga. E tāua ona tatou taulaʻi atu i uiga lelei o isi, e pei foʻi ona silasila mai Ieova i o tatou uiga lelei. Aua e te manatu e ao ona lelei atoatoa mea e fai e ou uso talitonu. Ia manatua, e eseese uma lo tatou matutua faaleagaga, ma o i tatou uma lava e fai mea sesē. (Faitau le Kolose 3:13.) Ia faauō atu i tagata e alolofa moni lava iā Ieova, ona mafai lea ona e tuputupu aʻe faaleagaga. Ioe, o le tapuaʻi iā Ieova faatasi ai ma ou uso ma tuafāfine faaleagaga, o le a fesoasoani e te tumau ai i le alofa o le Atua. O le ā le taui a Ieova mo tagata e tapuaʻi faamaoni iā te ia ma tumau i lona alofa?
IA AAPA ATU “I LE OLA MONI”
20, 21. O le ā “le ola moni,” ma aiseā ua avea ai o se faamoemoe matagofie?
20 E tauia e Ieova ana auauna faamaoni i le ola. E faapeʻī lenā ola? Po o le ola ea lea o loo tatou ola ai i le taimi nei? Atonu e toʻatele tagata e tali mai o lea o loo tatou feola. O loo tatou mānava, aai ma feinu. E mautinoa lava o loo tatou feola. E iai taimi tatou te fiafia ai ma faapea atu, “O le saʻo la lea o le olaga!” Ae ua faailoa mai e le Tusi Paia, e lē o le ola moni lenei o loo tatou ola ai.
21 Ua timaʻi mai le Afioga a le Atua, ia tatou “taofimau i le ola moni.” (1 Timoteo 6:19) Ua faaalia i upu na, o “le ola moni” o se mea o loo tatou faamoemoe e maua i le lumanaʻi. Ioe, o le a lelei atoatoa o tatou tino ma mafaufau i le ola moni, ona o le a tatou ola e pei ona muaʻi finagalo i ai le Atua. Pe a tatou ola i le parataiso i le lalolagi i le soifua lelei atoatoa, filemu ma le fiafia, ona tatou oo lea i “le ola moni,” o le ola e faavavau lea. (1 Timoteo 6:12) Ioe, o se faamoemoe matagofie!
22. E faapefea ona tatou “taofimau i le ola moni”?
22 E faapefea ona tatou “taofimau i le ola moni”? I lenā lava mataupu e tasi, na uunaʻia ai e Paulo Kerisiano “ia faia mea lelei” ma “ia tamaoaiga i galuega lelei.” (1 Timoteo 6:18) E tāua tele ona faatatauina upu moni ua tatou aʻoaʻoina mai le Tusi Paia. Ae po o le uiga o le tala a Paulo, o “le ola moni” o le totogi lenā o a tatou galuega lelei? E leai, o na faamanuiaga matagofie e faalagolago i le mauaina o le “agalelei faifua” o le Atua. (Roma 5:15) Ae e fiafia Ieova e tauia ana auauna faamaoni. E finagalo Ieova ia e maua “le ola moni.” O lenā ola fiafia ma le filemu e faavavau, ua folasia mai mo tagata e tumau i le alofa o le Atua.
23. Aiseā e tāua ai ona tumau i le alofa o le Atua?
23 E lelei ona tatou fesili ifo iā i tatou lava, ʻPo o oʻu tapuaʻi atu i le Atua e pei ona aʻoaʻo mai i le Tusi Paia?’ Afai tatou te faamautinoa i aso taʻitasi o loo tatou tapuaʻi atu i le Atua i le auala lenā, o lona uiga e saʻo le ala o loo tatou savavali ai. E mafai ona tatou mautinoa o loo fai Ieova ma o tatou malu. O le a puipuimalu e Ieova ona tagata i siʻui o aso e gata ai o lenei lalolagi tuai. O le a faasaoina atu foʻi i tatou e Ieova e ulu atu i le lalolagi fou ua i faitotoʻa. Maʻeu le faagaeetia o i tatou pe a tatou oo i lenā taimi! O le a tatou fiafia ona o le saʻo o a tatou filifiliga e fai i nei aso e gata ai! Afai e saʻo au filifiliga e fai i le taimi nei, o le a e tofo i “le ola moni,” o le ola lea na muaʻi finagalo i ai Ieova le Atua, o le ola e faavavau!
Faitau Atili
Aiseā e Suʻesuʻe ai le Tusi Paia?
Ua saunia mai e le Tusi Paia tali i fesili tāua o le olaga mo le faitau miliona o tagata i le lalolagi aoao. Pe e te manaʻo e avea oe ma se tasi o i latou na?


text:
Mataupu Faavae Faaleaoaoga Faavae Autu
1. Aiga Atua
E tolu peresona mavaevae i le Aiga Atua: o Le Atua le Tama Faavavau; o Lona Alo o Iesu Keriso; ma le Agaga Paia (tagai i le Mataupu Faavae o le Faatuatua 1:1Galuega 7:55–56).E i ai i le Tama ma le Alo ia tino o aano ma ivi, a o le Agaga Paia o le peresona agaga (tagai i leMF&F 130:22–23).E ui ina mavaevae sui o le Aiga Atua ma a latou matafaioi tumaoti, ae e tasi lava lo latou faamoemoega. Ua atoatoa a’ia’i lo latou lotogatasi ina ia faataunuuina le fuafuaga paia a le Tama Faalelagi o le faaolataga.
Mau e faatatau i ai: Kalatia 5:22–23; MF&F 76:22–24
2. Ata o le Faaolataga
I le olaga i le muai olaga, sa folasia ai e le Tama Faalelagi se fuafuaga e mafai ai e i tatou ona avea faapei o Ia ma maua ai tino ola pea ma le ola e faavavau (tagai i le Mose 1:39).E faatatau le mau i lenei fuafuaga o le ata o le faaolataga, o le fuafuaga sili o le fiafia, o le fuafuaga o le togiola, ma le fuafuaga o le alofa mutimutivale (tagai i le Alema 42:5, 8, 11, 15). O le fuafuaga e aofia ai le Foafoaga, o le Pau, o le Togiola a Iesu Keriso, o le Toetu, o le Faamasinoga Mulimuli, ma tulafono uma na tuuina mai e le Atua, o sauniga, aoaoga faavae, ma poloaiga. O le filifiliga saoloto, o le tomai e filifili ai ma galue ai mo i tatou lava ia, e taua foi i le fuafuaga a le Tama Faalelagi.Ua saunia le Agaga Paia e taialaina i tatou i a tatou filifiliga.
Ona o le ata o le faaolataga, ua mafai ai ona faaatoatoaina i tatou e ala i le Togiola, maua le atoaga o le fiafia, ma ola e faavavau i le afioaga o le Atua.E mafai ona tumau a tatou sootaga faaleaiga e oo i le faavavau.
Mau e faatatau i ai: Kenese 1:26–27; 2 Nifae 2:25; 31:19–20; Mose 6:52–62; Aperaamo 3:22–26; “O Le Aiga: O Se Folafolaga i le Lalolagi”
3. Togiola a Iesu Keriso
E na o Iesu Keriso e mafai ona faia se Togiola e atoatoa a’ia’i. O Lana Togiola e aofia ai Lona mafatia mo a tatou agasala i le Faatoaga o Ketesemane, o Lona maliu i luga o le satauro, ma Lona Toetu mai le tuugamau. E le gata i mafatiaga mo a tatou agasala, ae na Ia tauaveina foi i Ona luga o tatou tiga, o ma’i, ma vaivaiga (tagai i le Alema 7:11–13). Na faatoilaloina e Iesu Keriso le oti faaletino ma le oti faaleagaga. Ona o Lana Togiola, o le a toetutu ai tagata uma (tagai i le1 Korinito 15:20–22). O i latou e salamo, usiusitai i poloaiga, mauaina sauniga faaola, ma tausia a latou feagaiga o le a mauaina le meaalofa o le ola e faavavau (tagai i le Mataupu Faavae o le Faatuatua 1:3).
Mau e faatatau i ai: Isaia 53:3–5; Luka 24:36–39; 2 Nifae 2:27; 25:23, 26; Iakopo 4:11; MF&F 18:10–11; 19:16–19; 76:40–41; “O Le Keriso Soifua: O Le Molimau a le Au Aposetolo”
4. Tisipenisione, Liliuese, ma le Toefuataiga
O le tisipenisione o se vaega o taimi lea o le a faaalia ai e le Alii Ana aoaoga faavae o le talalelei, sauniga, ma le perisitua.O se vaitaimi lea e i ai i le Alii e lē itiiti ifo ma le toatasi se auauna tofia o lē e umia le perisitua paia ma e i ai le tiute paia e tufa atu, pe folafola atu, le talalelei i e o nofoia le lalolagi. O le taimi nei o loo tatou ola i le tisipenisione mulimuli—o le tisipenisione o le atoaga o taimi (tagai i leEfeso 1:10).
E tulai mai le liliuese pe a fulitua tagata mai mataupu faavae o le talalelei ma ua le toe i ai ki o le perisitua (tagai i le 2 Tesalonia 2:1–3). Na tulai mai vaitau o le liliuese masani i le talafaasolopito o le lalolagi, e masani ona sosoo ai ma se tisipenisione fou pe a toefuatai mai e le Alii Ana aoaoga faavae, sauniga, ma le perisitua (tagai i le Galuega 3:19–21).
O le toefuataiga e faasino i le toefaavaeina e le Atua o upumoni ma sauniga o Lana talalelei i tagata i le fogaeleele. O le toefuataiga aupito lata mai nei ma le faaiu (e masani ona faasino i ai “o le Toefuataiga”) na amata i le 1820 ina ua faaali atu le Atua le Tama ma Lona Alo, o Iesu Keriso ia Iosefa Samita i le tali atu i ana tatalo (tagai i leIosefa Samita—Talafaasolopito 1:15–20). Ua toefuatai mai le atoaga o le talalelei, ma o Le Ekalesia a Iesu Keriso o le Au Paia o Aso e Gata Ai o “le ekalesia moni ma ola e tasi i luga o le fogaeleele atoa” (MF&F 1:30).
Mau e faatatau i ai: Isaia 29:13–14; Tanielu 2:44–45; Faaaliga 14:6–7
5. Perofeta ma Faaaliga
O le perofeta o se tagata lea ua tofia e le Atua e saunoa mo Ia (tagai i leAmosa 3:7).E molimau mai perofeta ia Iesu Keriso ma aoao atu Lana talalelei.Latou te faalauiloa mai le finagalo o le Atua ma lona tulaga moni.I nisi o taimi, latou te valoia mea e tutupu i le lumanai.Ua valaauina e le Atua ia perofeta e saunoa mo Ia i o tatou taimi (tagai i leMF&F 1:38).
O faaaliga o fesootaiga ia mai le Atua i Ana fanau. A oo ina faailoa mai e le Alii Lona finagalo i le Ekalesia, e fetalai mai o Ia e ala mai i Lana perofeta. O tusitusiga paia —o le Tusi Paia, Tusi a Mamona, Mataupu Faavae ma Feagaiga, ma le Penina Tau Tele —o loo i ai faaaliga na tuuina mai e ala mai i perofeta anamua ma aso e gata ai. O le Peresitene o Le Ekalesia a Iesu Keriso o le Au Paia o Aso e Gata Ai o le perofeta lea a le Atua i le lalolagi i ona po nei.
E mafai e tagata taitoatasi ona maua faaaliga e fesoasoani ai ia i latou i mea patino latou te manaomia, o tiutetauave, ma fesili ma fesoasoani ai e faamalolosia a latou molimau. O le tele o faaaliga i taitai ma tagata o le Ekalesia e maua mai e ala i uunaiga ma mafaufauga mai le Agaga Paia. E fetalai le Agaga Paia i le mafaufau ma le loto i se leo itiiti, filemu (tagai i leMF&F 8:2–3). E mafai foi ona oo mai faaaliga e ala mai i faaaliga vaaia, o miti, ma asiasiga a agelu.
Mau e faatatau i ai: Salamo 119:105; Efeso 4:11–14; MF&F 21:4–6
6. Perisitua ma Ki o le Perisitua
O le perisitua o le pule ma le mana ua tuuina mai e le Atua i alii i le lalolagi e galulue ai mo Ia. E lua perisitua i le Ekalesia, o le Arona ma le Mekisateko (tagai i leMF&F 107:1, 6). Ua tuuina atu ki o le perisitua i alii e taitai ai le malo o le Atua i le lalolagi. E ala atu i nei ki, ua mafai ai ona faatagaina e e umia le perisitua e talai atu le talalelei, faatautaia ia sauniga o le faaolataga, ma pulea le malo o le Atua i le lalolagi. O i latou uma e auauna atu i le Ekalesia, e tofia i lalo o le taitaiga a le o loo umia ki o le perisitua. O le mea lea, ua i ai ia i latou le aia tatau i le mana e manaomia e auauna atu ai ma faataunuu tiutetauave o o latou valaauga.
Na foafoaina e le Atua ma pulea le lagi ma le lalolagi e ala i le mana o le perisitua. O le mana lea ua Ia togiolaina ai ma faaeaina Lana fanau. E tuuina atu e le Atua le pule o le perisitua i alii agavaa e auai i le Ekalesia e mafai ai ona latou galulue i Lona suafa mo le faaolataga o Ana fanau.O loo avanoa faamanuiaga o le perisitua mo tagata uma—alii, tamaitai, ma tamaiti.
Mau e faatatau i ai: Mataio 16:19; MF&F 13; 50:26–27; 84:19–20, 33; 107:8; 121:36, 41–42
7. Sauniga ma Feagaiga
O le sauniga o se faatinoga paia, aloaia e i ai lona uiga faaleagaga. E aoao mai e sauniga taitasi upumoni faaleagaga. O sauniga o le faaolataga e faia i le pule o le perisitua ma i lalo o le taitaiga a i latou o e umia ki o le perisitua. O nisi sauniga e taua mo le faaeaga ma ua ta’ua o sauniga faaola. E aofia ai le papatisoga (tagai i le Ioane 3:5; e faafouina i le sauniga o le faamanatuga), faamauga (tagai i leGaluega 2:36–38), ma, mo alii, faauuga i le Perisitua Mekisateko (tagai i le MF&F 84:33–34). O isi sauniga faaola—o le faaeega paia ma le faamauga o le faaipoipoga —e na o malumalu e faatino ai. O le malumalu o se tasi o nofoaga e aupito paia i le fogaeleele. O le maota o le Alii. O sauniga faaola uma e mafai foi ona faatinoina e isi e fai ma sui i totonu o le malumalu mo e ua maliliu. O sauniga sui, e faatoa aoga lava pe a talia e tagata ua maliliu i le lalolagi o agaga ma faamamaluina feagaiga e faatatau i ai (tagai i le MF&F 138:32–34, 58).
O sauniga faaola uma o le perisitua e o faatasi ma feagaiga. O le feagaiga o se maliega paia lea i le va o le Atua ma le tagata. E tuuina mai e le Atua ia tuutuuga mo le feagaiga, ma e tatou te ioe e faia le mea Na te poloai mai tatou te faia. Ona folafola mai lea e le Atua o faamanuiaga patino mo lo tatou usiusitai. O le faamanatuga e mafai ai ona tatou faafouina ia feagaiga tatou te osia ma le Alii.
O isi sauniga, e pei o le faamanuiaina o e mama’i ma le faaigoaina ma le faamanuiaina o tamaiti, e taua foi mo lo tatou atina’ega faaleagaga.
Mau e faatatau i ai: Esoto 19:5–6; Esekielu 11:20; 1 Korinito 15:29; Alema 30:3; MF&F 42:78; 82:10; 136:4; Mataupu Faavae o le Faatuatua 1:3, 4
8. Faaipoipoga ma le Aiga
O le faaipoipoga i le va o se alii ma se tamaitai, ua faauuina e le Atua, ma o le aiga o le totonugalemu lea o Ana fuafuaga o le faaolataga ma le fiafia (tagai i le Kenese 2:24).Ua i ai i matua se tiute o le fanafanau ma uluuluola ai le lalolagi, e tausia a latou fanau i le alofa ma le amiotonu, ma ia tuuina atu i ai mea e manaomia faaletino ma le faaleagaga.O le tane ma le ava ua i ai se tiutetauave paia e alofa ma tausi e le tasi le isi.O le a mafai ona maua le fiafia i le olaga faaleaiga pe a faavae i aoaoga a le Alii o Iesu, e pei o le faatuatua, tatalo, salamo, faamagaloga, faaaloalo, alofa, agalelei, galuega, ma gaoioiga faafiafia lelei. (Tagai “O Le Aiga: O Se Folafolaga i le Lalolagi.”
Mau e faatatau i ai: Salamo 127:3; MF&F 131:1–4; 132:15–20
9. Poloaiga
O poloaiga o tulafono ia ma mea e manaomia e tuuina mai e le Atua i le tagata. A tatou tausia feagaiga, ua tatou faailoa atu lo tatou alolofa i le Alii ma maua ai faamanuiaga mai ia te Ia (tagai i leLevitiko 26:3–12; Ioane 14:15; Mosaea 2:41). Ua poloaiina i tatou e alolofa i le Atua ma o tatou loto atoa, agaga, ma le mafaufau ma ia i ai le alofa faa-Keriso mo isi (tagai i leMataio 22:36–39; Ioane 13:34–35).
Na faaalia ia Mose anamua ia Tulafono e Sefulu, ma o loo taua lava i le taimi nei (tagai i leEsoto 20:3–17). E aofia ai le tausiga o le aso Sapati ia paia (tagai i leEsoto 20:8–11; Isaia 58:13–14; MF&F 59:9–13), tausiga o le tulafono o le ola mama (tagai i leEsoto 20:14; Kenese 39:7–9; Alema 39:9), ma le faamaoni (tagai i le Esoto 20:16). O faataitaiga o isi tulafono e aofia ai le totogiina o se sefuluai atoa (tagai i leMalaki 3:8–10), anapogi (tagai i leIsaia 58:6–7), tatalo (tagai i le3 Nifae 18:15, 20–21; MF&F 10:5), ma le tausiga o le Upu o le Poto (tagai i leMF&F 89:18–21).
Ua poloaiina foi i tatou ia avea e faapei o lo tatou Tama Faalelagi ma Lona Alo, o Iesu Keriso, i o tatou manao, mafaufauga, upu, ma faatinoga (tagai i le3 Nifae 12:48). Ua tuuina mai e le Alii ia i tatou o upumoni e faavavau, po o mataupu faavae e fesoasoani e pulea ai a tatou faaiuga ma faatinoga. O nei mataupu faavae e taitai ai i tatou e ola e faapei o le Faaola ma maua ai Ana faamanuiaga folafolaina.
Mau e faatatau i ai: Iakopo 1:5–6; 2 Nifae 32:8–9; Mosaea 4:3; Alema 37:35; MF&F 82:8–10; 105:5; 121:36; 130:18–19; 138:4


text:
Anee aiooge ousieaiga ogiaaiu aea?iinoe neeoeii aunie, aicii?ii neaaosuea oaae:
- Iiigiaoeoa oaaaeouny a oii, ?oi ousieaig ioeaeeagiaai, n iiiiuus niee, a oae?a igiaaguoa, ?oi oaea?iysuee ?eaiaio ousieaiga caiieiai ganogiaii igiieeai aeeeiey (anee ousieaig n aoaeie) e ?oi noaiee yueea auee ouaoaeuii oaea?iaiu iagaa iagaui eniieuciaaieai.
- Oieuei aey ousieaigia n aoaeie: anee ganoaig igiieeai aeeeiey ia caigaaeyeny ianeieuei ianyoaa (iau?ii ganoaiga oaaoaao ia ngie ai 6 ianyoaa), aicii?ii igeoei agaiy naaeaou ?oi.
Ioeeiiaiey ia ianeieuei ioieoia io cia?aiea a 70% ia aie?iu aucuaaou iianaiey, iineieueo iiaoo iauynieiu oi?iinous eciagaiey aea?iinoe (Ni. oi?iinou aeagiiaoga).


text:
Tala 1: Amata Ona Faia Mea e le Atua
O MEA lelei uma ua tatou maua e mai le Atua. Sa ia faia le lā e aumai ai le malamalama mo le ao, le masina ma fetu ia i ai sina malamalama i le pō. Sa faia fo‘i e ia le lalolagi tatou te ola ai.
Ae o le lā, le masina, fetu ma le lalolagi e lē o mea muamua ia na faia e le Atua. Pe e te iloa le mea sa muamua? Sa faia e le Atua peresona pei o ia. E lē mafai ona tatou vaaia nei peresona, e pei fo‘i ona lē mafai ona tatou vaaia le Atua. I le Tusi Paia o nei peresona e ta‘ua o agelu. Sa faia e le Atua agelu ia ola ma ia i le lagi.
O le ulua‘i agelu na faia e le Atua sa faapitoa. O le Alo muamua ia o le Atua, ma sa galue o ia ma lona Tamā. Sa fesoasoani o ia i le Atua ia faia isi mea uma lava. Sa la faia le la, le masina, fetu ma lo tatou lalolagi.
Sa faape‘ī la le lalolagi? I le amataga e leai se isi sa mafai ona ola i le lalolagi. Sa na o le sami tele sa ufitia ai le laueleele. Na mana‘o le Atua ia ola tagata i le lalolagi. Sa amata loa ona ia saunia mea mo i tatou. O le ā sa ia faia?
Sa mana‘omia se malamalama muamua i le lalolagi. Sa faasusulu mai loa e le Atua le lā i le lalolagi. Sa ia faia ina ia i ai le ao ma le pō. Ina ua uma sa faamanu ane loa e le Atua le eleele mai le sami.
I le amataga sa leai se mea i le eleele. Pei lava o le ata lenā e te vaai atu i ai. Sa leai ni fugālaau, laau po o ni mea ola. Sa leai fo‘i se i‘a i le sami. Sa tele la ni galuega a le Atua e faamanaia ai le lalolagi ia ola ai mea ola ma tagata.
Ieremia 10:12; Kolose 1:15-17; Kenese 1:1-10.
Fesili
- O fea e maua ai mea lelei uma, ma pe e mafai ona e ta‘u mai se faata‘ita‘iga?
- O le ā na faia muamua lava e le Atua?
- Aiseā na faapitoa ai le ulua‘i agelu?
- Ia faamatala pe na faape‘ī le lalolagi i le amataga. (Vaai i le ata.)
- Na faapefea ona saunia e le Atua le lalolagi ina ia ola ai manu ma tagata?
Fesili faaopoopo
- Faitau le Ieremia 10:12.
O ā uiga o le Atua ua faaalia i mea na ia foafoaina? (Isa. 40:26; Roma 11:33)
- Faitau le Kolose 1:15-17.
O le ā le vaega a Iesu na faia i le foafoaina o mea, ma e faapefea ona aafia ai le auala tatou te manatu ai iā te ia? (Kolo. 1:15-17)
- Faitau le Kenese 1:1-10.
O ai na faia le lalolagi? (Kene. 1:1)
O le ā na tupu i le aso muamua o le foafoaga? (Kene. 1:3-5)
Faamatala le mea na tupu i le aso lona lua o le foafoaga. (Kene. 1:7, 8)


text:
LE MANATU O LE TUSI PAIA
Faapa‘ū Tama
I tausaga taʻitasi, e silia i le 50 miliona pepe e leʻi fananau mai e faapaʻū ma le loto i ai, o se fuainumera e sili atu nai lo o le faitau aofaʻi o tagata i le tele o atunuu.
Pe e filifili e le tagata lava ia pe e fua i taʻiala a le Atua?
TALA A TAGATA
E eseese māfuaaga e faia ai e fafine le faapaʻū tama, e aofia ai le lē lava o le faasoa, faafitauli i le mafutaga, o le saʻolotoga ina ia faaauau pea aʻoaʻoga po o se galuega, po o le lē fia avea foʻi ma tinā nofo toʻatasi. Peitaʻi e manatu nisi i le faapaʻū tama o se amioga lē tatau, ona e aveesea ai le faatuatuaga ua tuuina atu i le tinā maʻitaga.
MANATU O LE TUSI PAIA
I le silafaga a le Atua, e paia le ola aemaise le ola o le tagata. (Kenese 9:6; Salamo 36:9) E faatatau atu lenei mataupu silisili i se pepe o loo afuafua i le manava o le tinā, o se nofoaga saogalemu ua saunia e le Atua mo le pepe. Na taʻua e se tusitala o le Tusi Paia: “Na e ufiufi foʻi iā te aʻu i le manava o loʻu tinā.” Na ia faapea atili mai: “Na silasila mai lava ou fofoga ina o afuafua aʻu, na tusia foʻi i lau tusi ona vaega uma, e faatatau i aso na faia ai.”
Na atagia mai foʻi le silafaga a le Atua i le ola o se pepe e leʻi fanau mai, i lana Tulafono i le nuu o Isaraelu, faapea le lotofuatiaifo ua ia tuuina mai iā i tatou. Na taʻua i lenā Tulafono, pe afai e lavea se tinā maʻitaga i se tagata ma oti ai lana pepe e leʻi fanau mai, e faasalaina i le oti lenā tagata ina ia sui ai le ola ua maumau ona o ia. (Esoto 21:22, 23) Peitaʻi, e iloilo e faamasino le uunaʻiga ma vala na aofia ai.
Ua iai i tagata se lotofuatiaifo. Pe a faalogo se tinā i lona lotofuatiaifo, e ala i le faatāua o le ola o lana pepe e leʻi fanau mai, o le a tauia o ia e lona lotofuatiaifo. * Pe afai e na te lē amanaʻia lona lotofuatiaifo, o le a ōia pe taʻusala o ia e lona lotofuatiaifo. (Roma 2:14, 15) O le mea moni, ua faaalia i suʻesuʻega, o tinā e faia le faapaʻū tama e mafai ona telē le avanoa e aafia ai i le popole ma le lotomafatia.
Ae faapefea pe afai e lagona le popole i le tausia aʻe o se tamaitiiti, aemaise pe afai e leʻi fuafuaina le maʻitaga? Mātau le folafolaga faamāfanafanaloto a le Atua iā i latou e tausia ma le faamaoni ana taʻiala: “E te faamaoni i le tagata faamaoni; e lē ponā au feutagaʻiga ma le tagata e lē ponā.” (Salamo 18:25) Ua taʻua foʻi i le Tusi Paia: “E fiafia Ieova i le faamasinogatonu, e na te lē tuua foʻi o ē e faamaoni iā te ia.”
“Ua molimau o latou lotofuatiaifo iā i latou, ma faasalaina pe taʻutonuina i latou i o latou lava manatu.”
—Roma 2:15.
Ae faapefea pe afai na e faia le faapaʻū tama?
TALA A TAGATA
Na faapea mai Ruta o se tinā nofo toʻatasi: “Na iai laʻu fanau lāiti e toʻatolu ma na ou manatu e lē gafatia ona ou toe tausia se isi tamaitiiti. Ae ina ua uma ona faapaʻū laʻu pepe, na ou lagona ai ua ou faia se mea e sili ona leaga.” * Ae pe na ia faia se mea e lē mafai e le Atua ona faamagalo?
MANATU O LE TUSI PAIA
Na faailoa mai e Iesu Keriso le manatu o le Atua ina ua ia fetalai: “Auā ua ou sau e valaau i ē agasala ina ia salamō, ae lē o ē amiotonu.” (Luka 5:32) Pe a tatou salamō moni ona o se mea sesē na tatou faia, ma talosaga atu i le Atua mo le faamagaloga, e finagalo malie o ia e faia faapea e oo lava i agasala matuiā. (Isaia 1:18) Ua taʻua i le Salamo 51:17: “Le Atua e, e te lē inosia le loto momomo ma le nutimomoia.”
Pe a talosaga atu ma le lotomaulalo i le Atua le tagata ua salamō, e foaʻi mai e le Atua iā te ia se lotofuatiaifo mamā ma le filemu o le mafaufau. Ua faapea mai le Filipi 4:6, 7: “Ia faailoa atu o outou manaʻoga i mea uma lava i le Atua, i le tatalo ma le faatoga, atoa ma le faafetai; ona leoleoina ai lea o o outou loto ma mafaufau i le filemu mai i le Atua, e silisili i mea uma lava e manatu i ai.” * Ina ua māeʻa ona suʻesuʻeina e Ruta le Tusi Paia ma sasaa atu ona faalogona i le Atua, na ia maua ai le filemu o le mafaufau. Na ia aʻoaʻoina ʻe faamagaloina e le Atua agasala.’
“E leʻi faia e [le Atua] iā i tatou e tusa ma a tatou agasala; e leʻi taui mai foʻi e ia iā i tatou e tusa ma a tatou mea sesē.”
—Salamo 103:10.
^ pala. 8 E lē avea se faalētonu e ono tulaʻi mai i le soifua mālōlōina o le tinā po o le pepe, ma māfuaaga e fai ai le faapaʻū tama. Pe afai e iai se faalētonu i le taimi e fanau mai ai le pepe, e tatau i le ulugalii ona filifili pe e faasao le ola o le tinā po o le pepe. I atunuu e lelei tamaoaiga, ua seāseā tupu ai lenā tulaga ona o le alualu i luma o le poto faafomaʻi.
^ pala. 12 Ua suia le igoa.
^ pala. 14 E mafai foʻi ona maua e le tagata le filemu o le mafaufau mai i le faamoemoe o le toetū. Tagaʻi i le “Fesili Mai le ʻAufaitau” i Le Olomatamata o Aperila 15, 2009, lea e talanoaina ai mataupu silisili o le Tusi Paia e faatatau i le avanoa e mafai ona toe faatūina mai ai se pepe na oti ae e leʻi fanau mai.


text:
Pasia Senate I’ugafono fa’avae ai le SSIC
Ua pasia e le Maota Maualuga i le taeao ananafi sa latou iugafono e faavae ai se Komiti Suesue a le Senate (SSIC), e gafa ma le iloiloina o mataupu tau tupe ma gaioiga a le malo, lea e le o manino lelei i ai le Fono Faitulafono.
O nisi o mataupu o lo o ta’ua i lenei i’ugafono o le a aofia i le su’esu’ega a le SSIC e aofia gaioiga a le malo ma galuega o lo o faia i totonu o Matagaluega, Ofisa, Komiti ma Komisi e aofia ai ma le tupe o le litaea a tagata faigaluega a le malo ma le faletupe o Atina’e a Amerika Samoa, mo ni pulega e le tusa ai ma le tulafono.
O le fa’ai’uga e fa’avae loa le SSIC na pasia i se talanoaga a le Senate i le vaiaso i ona tua atu, ina ua fa’atulai e le alii peresetene ia Gaoteote Palaie Tofau le manatu, ua tatau loa ona tuuina mai le iugafono e faatulai ai le SSIC lea na faaulu i le tausaga e 2009, peitai sa fai i ai se fautuaga e taoto sei i ai se taimi.
Na fa’amanino e Gaoteote i luma o Senatoa e faapea, e le o manatu e faavae le SSIC ina ia suesue ai se tagata ma tusitusilima po o ai ua sese sana gaioiga, ae o le agaga maualuga, ia mafai ona faamanino ai nisi o mataupu tau tupe e le o malamalama lelei i ai le Fono.
Na lagolagoina uma e afioga i Senatoa le manatu ina ia tuuina mai loa i totonu le iugafono e faapasia ma faavae ina ai loa le SSIC.
I se vaega o le iugafono o loo taua ai e faapea, o le tulaga vaivai i le puleaina o tupe, o loo fai pea lea ma pogai malosi e faavaivaia ai le faatinoga lelei e mafai e le malo o Amerika Samoa e tautua ai ona tagata.
O se faataitaiga e aofia ai tupe e soona faaalu, femoumoua’i o mea tau tupe i le falema’i, atoa ai ma le siisii pea lea i luga o le tau o le ulia ma le suavai, o tulaga faaletonu i fale ma le siosiomaga, faatupulaia o solitulafono i totonu o le malo, faapea ai ma le taofia o le galueaina lea o le tamaoaiga ma pisinisi.
O le le tausisi i tulafono talafeagai faapea ai ma le le faaaogaina o faiga tau pulega ina ia mautinoa ai le tausisia o tulafono, ua saga faaopoopo ma unaia ai le galue le faamaoni ma ua avea ma itu ua afaina ai ma alagatupe feterale ma le lotoifale, ma sosolo atu ai lava i solitulafono ma faiga faapiopio.
Ina ia mafai ona faailoa tino tulaga faapenei ma le soona faama’imauina o meatotino atoa ai ma le le tausisi i tulafono, ua a’e ai se tofa i le Maota Maualuga ina ia tagai i gaioiga al e malo, o ana pulega o galuega, ma mulimulitai i tulaga faapaketi faapea ai tulaga tau tupe uma i le malo, ma le faamoemoe ia mafai ai ona faaleleia auala e faatinoina ai galuega tau tupe, ma toe faafoi le faatuatuaina e tagata o mataupu e faatatau i le malo.
E to’afitu sui o le SSIC e tofia mai e le alii peresetene o le Senate, e aofia ai ma le taitai komiti ma lona sui taitai.
O galuega o le a faatinoina e le komiti suesue a foaia ai le faia o tusi samania o faamaumauga a le malo, faila, faamaumauga, tusutisiga ma isi lava faamaumauga e manaomia mo galuega a le komiti pe a talafeagai ai.
O le umi e nofoia ai le komisi suesue e mo le taimi o le nofoaiga lona 32 a le Fono Faitulafono, sei vagana ua vave faamuta poo le faaopoopoina foi lea o nisi aso pe afai e manaomia.
O suesuega foi a le komiti o le a faaauau pea lava i taimi o tauaofiaga masani a le fono, poo nisi foi taimi e aofia ai ma tauaofiaga faapitoa.
O lenei iugafono o loo saini uma ai afioga i alii ma tamaitai Senatoa.


text:
Faafesootaʻi Mai i Matou
E matou te fiafia e fesoasoani iā i latou e naunau i le Tusi Paia ma la matou galuega o loo faia i le lalolagi aoao. Ia faafesootaʻi Molimau a Ieova i lou vaipanoa e ala i se tasi o auala o loo taʻua i inei.
Vili pe tusi mai iā i matou e faaaogā ai faamatalaga o loo taʻua i lalo
Ekutoa
Sociedad de Estudiantes de la Biblia - Testigos de Jehová
P.O.Box 09-01-1334
GUAYAQUIL
ECUADOR
+593 4-371-2720
Itula e Tatala ai le Ofisa
Aso Gafua i le Aso Faraile
8:00 a.m. i le 12:00 p.m. ma le 1:00 p.m. i le 5:00 p.m.


text:
MATAUPU 105
Se Lesona i le Faatuatua Mai i le Laau o le Mati
MATAIO 21:19-27 MAREKO 11:19-33 LUKA 20:1-8
SE LESONA E FAATATAU I LE FAATUATUA MAI I LE LAAU O LE MATI UA MAMAE
UA LUʻIA LE PULE A IESU
Ua tuua nei e Iesu Ierusalema i le aoauli o le Aso Gafua ae alu atu i Petania, lea o loo i le itu i sasaʻe o le mauga o Olive. Atonu ua ia mālōlō ai i inā mo le pō i le fale o ana uō o Lasalo, Maria ma Mareta.
Ua oo nei i le taeao o Nisani 11, ma ua toe malaga atu Iesu ma ona soo i Ierusalema. O le taimi mulimuli lea ua asiasi atu ai Iesu i le malumalu. O le aso mulimuli foʻi lea o lana faiva i le lalolagi a o ia leʻi faamanatuina le Paseka, faavaeina le Faamanatuga o lona maliu, ma tuuina atu o ia i le faamasinoga ma fasiotia.
A o latou malaga mai i Petania e ui atu i le mauga o Olive ma agaʻi atu i Ierusalema, ua iloa atu e Peteru le laau lea sa fetuu e Iesu i le taeao o le aso ua tuanaʻi, ma ua ia faapea atu iā te ia: “Le Aʻoaʻo e, silasila foʻi, ua mamae le mati lea na e fetuuina.”—Mareko 11:21.
Ae aiseā na fetuu ai e Iesu lenei laau ina ia mamae? Ua ia faailoa atu le māfuaaga: “E moni ou te fai atu iā te outou, Afai tou te faatuatua ae lē masalosalo, e lē gata tou te faia e pei ona ou faia i le mati, ae tou te fai atu foʻi i lenei mauga, ʻIa siitia ia ma lafo i le sami,’ ona faia lava lea. O mea uma tou te talosaga atu ai i le tatalo ma le faatuatua, tou te maua lava.” (Mataio 21:21, 22) O lea ua toe taʻua e Iesu le manatu sa ia faamatalaina i le taimi ua teʻa, e faatatau i le mafai e sina faatuatua itiiti ona siitia ai se mauga.—Mataio 17:20.
O le fetuuina la e Iesu o le laau o le mati ina ia mamae, ua ia aʻoaʻoina atu ai se lesona, e tatau ona faatuatua ona soo i le Atua. Ua fetalai atu o ia: “O mea uma lava tou te talosaga atu ai i le tatalo, ia outou faatuatua e pei lava ua outou mauaina, ma o le a outou mauaina lava.” (Mareko 11:24) Maʻeu se lesona tāua mo soo uma o Iesu! E tāua tele lenei lesona mo le ʻauaposetolo, auā e lē o toe umi ona latou fesagaʻia lea o tofotofoga faigatā. Ae e iai foʻi se isi lesona e faatatau i le faatuatua, e aʻoaʻoina mai i le laau o le mati ua mamae.
E pei le nuu o Isaraelu o le laau o le mati, ua faaalia mai ai se vaaiga taufaasesē. Ua iai lenei nuu i se feagaiga ma le Atua, ma atonu o loo faafoliga atu o loo latou tausia lana Tulafono. Peitaʻi, e toetoe o le nuu atoa e lē o faaalia le faatuatua, ma e latou te lē o fuaina mai foʻi ni fua lelei. Ua latou teena foʻi e oo lava i le Alo o le Atua. O lea, o le fetuuina e Iesu o le laau o le mati e lē fua mai ina ia mamae, ua ia faataʻitaʻia mai ai le iʻuga o le a oo i lenei nuu e lē faatuatua, ma e lē o fuaina mai ni fua lelei.
E leʻi umi ae taunuu Iesu ma ona soo i Ierusalema. E pei o lana masani, ua alu atu o ia i le malumalu ma amata ona aʻoaʻo atu. Peitaʻi ua luʻia o ia e le ʻaufaitaulaga sili ma le ʻautoeaina e faapea: “O le pule a ai ua e faia ai lenei mea? po o ai ua na tuuina atu le pule iā te oe e faia ai nei mea?” (Mareko 11:28) Atonu ua latou fesili atu, ona o loo latou manatua pea le gaoioiga sa faia e Iesu i tagata suitupe.
Ua tali atu Iesu: “E tasi lava le mea lea ou te fia fesili atu ai. Afai tou te taʻu maia le tali, ona ou taʻuina atu foʻi lea po o le pule a ai ua ou faia ai nei mea. Pe e mai i le lagi ea pe e mai i tagata le papatisoga a Ioane? Ia tali mai iā te aʻu.” O lea la ua luʻia e Iesu le ʻaufaitaulaga ma le ʻautoeaina, ma ua faapea ane le tasi i le isi: “Afai tatou te fai atu, ʻE mai i le lagi,’ ona ia faapea mai lea, ʻAiseā la ua outou lē talitonu ai iā te ia?’ Ae e lē mafai foʻi ona tatou faapea atu, ʻE mai i tagata’?” Ua latou fetalanoaaʻi faapea, ona o le matataʻu i le motu o tagata lea ʻe manatu o Ioane o se perofeta.’—Mareko 11:29-32.
Ua lē iloa e i latou o loo tetee atu iā Iesu le auala e tali atu ai iā te ia. O lea ua latou faapea ane ai: “Matou te lē iloa.” Ua fetalai atu Iesu iā i latou: “Ou te lē taʻuina atu foʻi la iā te outou, po o le pule a ai ua ou faia ai nei mea.”—Mareko 11:33.


text:
LE OLOMATAMATA NU. 5 2016
O Fea E te Maua ai Faamāfanafanaga?
E tatou te manaʻomia uma faamāfanafanaga, aemaise i taimi faigatā. O loo talanoaina i lenei lomiga auala ua saunia mai ai e le Atua faamāfanafanaga, mo tagata o loo feagai ma faafitauli ma luʻi.
E Tatou te Manaʻomia Uma Faamāfanafanaga
O fea e mafai ona e maua ai se fesoasoani pe a faavauvau pe feagai ma faafitauli i lou soifua mālōlōina, faaipoipoga po o le galuega?
Auala e Saunia ai e le Atua Faamāfanafanaga
Auala e fā e fesoasoani ai i lē mafatia.
Faamāfanafanaga i Taimi o Faigatā
Auala na maua ai e tagata le fesoasoani i le taimi na sili ona latou manaʻomia ai.
“E iā Ieova le Taua”
Na faapefea ona manumalo Tavita iā Koliata? O le ā e tatou te aʻoaʻoina mai i le tala e faatatau iā Tavita?
Tavita ma Koliata—Pe na Tupu Moni Lava?
E masalosalo nisi i le moni o lenei tala. Pe e faamaonia o latou masalosaloga?
Sa Avea Aʻu o Sē Loto Ita ma Sauā
O le ā na uunaʻia ai se tagata faamisa i nofoaga faitele mai i Mekisikō e suia ona uiga?
O le ā le Manatu o le Tusi Paia?
E eseese manatu o tagata e faatatau i le Malo o le Atua. Ae o le ā le aʻoaʻoga moni a le Tusi Paia e faatatau i lea mataupu? E ono faateʻia oe i le tali.


text:
MATAUPU E LUA
O le Tusi Paia, o se Tusi Mai le Atua
Aiseā e ese ai le Tusi Paia mai isi tusi?
E faapefea ona fesoasoani le Tusi Paia i ou faafitauli?
Aiseā e mafai ai ona e talitonuina valoaga o le Tusi Paia?
1, 2. Aiseā ua avea ai le Tusi Paia ma meaalofa matagofie mai le Atua?
PE E te manatua se taimi na e maua ai se meaalofa mai sau uō mamae? E lē taumatea na matuā faafiafiaina ai lou loto. O lenā meaalofa, ua faaalia ai e tāua i lau uō la oulua mafutaga. E mautinoa na e faailoa i lau uō lou talisapaia o le meaalofa.
2 O le Tusi Paia o se meaalofa mai le Atua, lea e tatau ona tatou matuā talisapaia. Ua faailoa mai ai mea e semanū e lē mafai ona tatou iloa. O se faaaʻoaʻoga, o loo taʻu mai ai le faia o le lagi, le lalolagi, ma le uluaʻi tane ma le fafine. E maua i le Tusi Paia taʻiala maufaatuatuaina e fesoasoani i o tatou faafitauli ma popolega. Ua taʻu mai ai le auala o le a faataunuu ai e le Atua lona finagalo, ma aumaia tulaga sili ona lelei i le lalolagi. Ioe, o le Tusi Paia o se meaalofa matagofie!
3. O le ā le mea ua tatou iloa e uiga iā Ieova ona o le Tusi Paia, ma aiseā ua faafiafiaina ai i tatou i lenei mea?
3 O le Tusi Paia o se meaalofa e faafiafiaina ai i tatou, auā o loo faaalia mai ai se mea e uiga i Lē na aumai ai le meaalofa, o Ieova le Atua. Talu ai ua saunia mai e Ieova le Tusi Paia, ua faamaonia ai o lona finagalo ia tatou iloa lelei o ia. E fesoasoani le Tusi Paia ina ia e mafuta vavalalata atu ai iā Ieova.
4. Aiseā e te ofo ai i le telē o le avanoa e maua ai e tagata le Tusi Paia?
4 E lē taumatea e iai sau Tusi Paia faapei o le toʻatele o tagata. Ua lomia le Tusi Paia atoa po o se vaega i gagana e pe ā ma le 2,600 ma e silia i le 90 pasene o tagata i le lalolagi e mafai ona maua a latou Tusi Paia. A fua i ai, e silia i le miliona Tusi Paia e mafai ona maua e tagata i vaiaso taʻitasi! Ua lomia le faitau piliona o vaega o le Tusi Paia, po o le Tusi Paia atoa. E mautinoa lava e leai se isi tusi e sōsō i le Tusi Paia.
5. E moni faapefea “e mai i le agaga o le Atua” le Tusi Paia?
5 E lē gata i lea, o le Tusi Paia “e mai i le agaga o le Atua.” (Faitau le 2 Timoteo 3:16.) E faapefea? Ua maua le tali i le Tusi Paia: “Na tautatala tagata i mea na faailoa mai e le Atua e ala i le taʻitaʻiga a le agaga paia.” (2 Peteru 1:21) O se faataʻitaʻiga: E mafai ona faatonu e se alii faipisinisi lana failautusi ia tusia se tusi. O lenā tusi o loo iai manatu ma faatonuga a le alii faipisinisi. O ia la e ana le tusi ae lē o le failautusi. E faapena foʻi ona iai i le Tusi Paia le feʻau a le Atua, ae lē o se feʻau mai tane na tusia. Ioe, e moni o le Tusi Paia “o le afioga a le Atua.”—1 Tesalonia 2:13.
E SAʻO MA E LĒ FETEENAʻI
6, 7. Aiseā o se mea mataʻina ai le lē feteenaʻi o faamatalaga o loo i le Tusi Paia?
6 E silia i le 1,600 tausaga na tusia ai le Tusi Paia. E eseese talaaga ma taimi na soifua ai ē na tusia. O isi o faifaatoʻaga, o faifaiva ma leoleo mamoe. O isi o perofeta, o faamasino ma tupu. O le tusitala o Luka o se fomaʻi. E ui e eseese talaaga o tusitala, ae e lē feteenaʻi faamatalaga o loo i le Tusi Paia mai le amataga e oo i le faaiʻuga. *
7 Ua faailoa mai e le tusi o Kenese le amataga o puapuaga o tagata. Ua faaalia i le tusi o Faaaliga o le a avea le lalolagi atoa ma parataiso. O loo faamatalaina i le Tusi Paia le faitau afe o tausaga o le talafaasolopito, lea e fesootaʻi atu i le faataunuuga o le finagalo o le Atua. E mataʻina le lē feteenaʻi o faamatalaga o loo i le Tusi Paia, ma o le mea lenā tatou te faatalitalia i se tusi mai le Atua.
8. Ia fai ni faaaʻoaʻoga e faaalia ai e saʻo mataupu faasaienisi o loo i le Tusi Paia.
8 E saʻo faamatalaga faasaienisi o loo i le Tusi Paia. O loo iai faamatalaga e leʻi taitai ona malamalama i ai tagata i na ona pō. O se faaaʻoaʻoga, o loo maua i le tusi o Levitiko tulafono i le tū mamā ma le puipuia o Isaraelu mai faamaʻi, ae e leʻi iloa e isi nuu na tulafono. A o sesē manatu o tagata i foliga o le lalolagi, a ua fai mai le Tusi Paia e faataaliʻoliʻo le lalolagi. (Isaia 40:22) Ua tusia ma le saʻo i le Tusi Paia ua “tautau le lalolagi ae e leai se mea o tautau ai.” (Iopu 26:7) E moni, e lē o se tusi faasaienisi le Tusi Paia. Ae e saʻo mataupu faasaienisi o loo iai. O le mea lenā tatou te faatalitalia i se tusi mai le Atua!
9. (a) O le ā le itu ua saʻo ai ma maufaatuatuaina le talafaasolopito o le Tusi Paia? (e) O ā mea ua e iloa e uiga i le Tusi Paia ona o le faamaoni o ona tusitala?
9 E saʻo ma maufaatuatuaina le talafaasolopito o le Tusi Paia. O loo iai tala auʻiliʻili, e aofia ai suafa ma gafa o tagata. * E lē o taʻua e tusitala o le talafaasolopito o le lalolagi, le faatoʻilaloina o o latou tagata. Peitaʻi, e lē faapena tusitala o le Tusi Paia, auā latou te tusia o latou masei ma masei o o latou tagata. O se faaaʻoaʻoga i le tusi o Numera, sa taʻutino ai e le tusitala o Mose le mea sesē na ia faia, lea na matuā aʻoaʻia ai o ia e le Atua. (Numera 20:2-12) E seāseā faamaoni tusitala o le talafaasolopito o le lalolagi, ae e faamaoni tusitala o le Tusi Paia auā o se tusi mai le Atua.
O SE TUSI E AOGĀ TELE
10. Aiseā e aogā tele ai le Tusi Paia?
10 Ona o le Tusi Paia e mai le agaga o le Atua, ʻe aogā la e aʻoaʻo ai, e aʻoaʻi ai, e faasaʻo ai mea.’ (2 Timoteo 3:16) Ioe, e aogā tele le Tusi Paia. E loloto le malamalamaga o le Tusi Paia e faatatau i tagata, auā o Lē e ana le Tusi Paia o Ieova le Atua, o ia foʻi na faia mea uma lava! E sili lona silafia o o tatou manatunatuga ma faalogona na i lo i tatou lava. E silafia foʻi e Ieova mea tatou te moomia ina ia tatou fiafia ai. E na te silafia gaoioiga e ao ona tatou ʻalofia.
11, 12. (a) O ā mataupu na fetalai ai Iesu i lana lauga i le Mauga? (e) O ā isi mataupu aogā o loo taʻua i le Tusi Paia, ma aiseā e faaauau ai pea ona aogā fautuaga a le Tusi Paia?
11 Seʻi manatu i le lauga a Iesu i le Mauga, o loo i le Mataio mataupu e 5 e oo i le 7. O se lauga mataʻina lea na fetalai ai Iesu i le auala e maua ai le fiafiaga moni, foʻia ai finauga, faia ai tatalo, ma maua ai le vaaiga saʻo i meafaitino. E malolosi ma aogā fetalaiga a Iesu i aso nei e pei foʻi ona aogā i tuā i inā.
12 E iai taʻiala a le Tusi Paia mo aiga, le auala e faatino ai galuega ma faiā ma isi. E aogā i taimi uma taʻiala a le Tusi Paia mo tagata uma. Ua taaofaʻi i fetalaiga a le Atua aogā o le Tusi Paia e ala iā Isaia: “O aʻu o Ieova, lou Atua, o Lē o loo aʻoaʻo oe i mea e aogā iā te oe.”—Isaia 48:17.
O SE TUSI O VALOAGA
13. O ā faamatalaga na faailoa atu e Ieova iā Isaia e faatatau iā Papelonia?
13 E tele valoaga o le Tusi Paia ua taunuu. Seʻi fai se faaaʻoaʻoga. E ala i le perofeta o Isaia, o lē na soifua i le senituri lona valu T.L.M., na valoia ai e Ieova o le a faaumatia le aai o Papelonia. (Isaia 13:19; 14:22, 23) Na faailoa atu le auala tonu lava o le a faatoʻilaloina ai le aai. O le a faapaʻumātūina e ʻautau o le fili le vaitafe o Papelonia, ma ō atu ai i le aai e aunoa ma le faia o se taua. E lē na o le pau lenā. Na taʻua e le valoaga a Isaia o le tupu e suafa iā Kuresa, o le a ia faatoʻilaloina Papelonia.—Faitau le Isaia 44:27–45:2.
14, 15. Na faapefea ona faataunuuina nisi o faamatalaga o le valoaga a Isaia e faatatau iā Papelonia?
14 I le 200 tausaga mulimuli ane, i le pō o Oketopa 5/6 i le 539 T.L.M., na tolauapi ai se ʻautau e lata ane i Papelonia. O ai lo latou taʻitaʻi? O le tupu o Peresia e suafa iā Kuresa. Ioe, ua sauniuni e faataunuu se valoaga ofoofogia. Ae e pei ona valoia, po o le a osofaʻia ea e Kuresa Papelonia e aunoa ma le faia o se taua?
15 O le pō lenā na fai ai le tausamiga a tagata Papelonia, ma na latou manatu o loo saogalemu ona o le malolosi o pa o le aai. Na eli e Kuresa se alāvai i uta o le aai ma faatafe ese atu le vai lea na alu atu i totonu o le aai. E leʻi umi ae papaʻu le vaitafe, ona āsa atu lea o le ʻautau agaʻi i pa o le aai. Ae e faapefea ona sao atu ʻautau a Kuresa i pa o Papelonia? E lē iloa le māfuaaga, ae e leʻi tapunia faitotoʻa o le aai i lenā pō.
16. (a) O le ā na valoia e Isaia o le a iʻu i ai Papelonia? (e) Na faapefea ona faataunuuina le valoaga a Isaia i le faagaogaoina o Papelonia?
16 O le valoaga lenei e faatatau iā Papelonia: “O le a lē toe ʻainā lenā aai, pe tumau ai i lea tupulaga ma lea tupulaga. O le a lē faatūina ai e se Arapi lona faleʻie i inā, e lē avatua ai foʻi e se leoleo mamoe lana lafu e taooto ai i lea mea.” (Isaia 13:20) Na valoia foʻi e Isaia le mea o le a tupu pe a uma ona faatoʻilaloina le aai. Ua faaalia ai, o le a gaogao e faavavau Papelonia. O loo iai faamaoniga o le faataunuuga o upu nei. Ua iai le nofoaga tuufua o Papelonia anamua, pe ā ma le 50 maila (80 kilomita) i saute o Baghdad i Iraq, ma ua faamaonia ai le faataunuuga o le fetalaiga a Ieova e ala iā Isaia: “Ou te saluina [tafiesea] o ia i le salu o le faaumatiaga.”—Isaia 14:22, 23. *
17. E faapefea ona faamalosia le faatuatua i le faataunuuga o valoaga o le Tusi Paia?
17 E faamalosia lo tatou faatuatua i le iloiloina o valoaga maufaatuatuaina o le Tusi Paia. Afai na faataunuuina e Ieova le Atua ana folafolaga i aso ua mavae, e mafai la ona tatou matuā mautinoa o le a ia faataunuu lana folafolaga i se parataiso i le lalolagi. (Faitau le Numera 23:19.) Ioe, tatou te maua le “faamoemoe o le ola e faavavau lea na folafola mai i aso anamua e le Atua, e lē mafai ona tala pepelo.”—Tito 1:2. *
“O LOO OLA LE AFIOGA A LE ATUA”
18. O le ā le faamatalaga mataʻina a le aposetolo o Paulo e faatatau i “le afioga a le Atua”?
18 O manatu ua tatou tilofaʻia i lenei mataupu, ua manino ai le lē mafaatusalia o le Tusi Paia. Ae e sili atu le tāua o le Tusi Paia na i lo o mataupu e pei o le lē feteenaʻi o faamatalaga, le saʻo o mataupu faasaienisi ma le talafaasolopito, e aogā tele ma e maufaatuatuaina valoaga o loo iai. Na tusi le aposetolo o Paulo: “O loo ola le afioga a le Atua ma e matuā malosi foʻi, e sili atu lona maʻai i lo o le pelu e faatau maʻai ona itu, ma e ati e oo lava i le vaevaeina o le tino ma le agaga, o gaugātino ma aano o ivi, e mafai foʻi ona faamasino i manatu ma faanaunauga o le loto.”—Eperu 4:12.
19, 20. (a) E faapefea ona fesoasoani le Tusi Paia ina ia tatou suʻesuʻe ifo ai iā i tatou lava? (e) E faapefea ona e talisapaia le meaalofa matagofie a le Atua o le Tusi Paia?
19 E mafai ona suia o tatou olaga pe a tatou faitau i le “afioga” a le Atua po o lana feʻau. E fesoasoani ina ia tatou suʻesuʻe ifo ai iā i tatou lava. Atonu tatou te manatu o loo tatou alolofa i le Atua, ae o la tatou tali atu i aʻoaʻoga o i lana Afioga le Tusi Paia, o le a faaalia ai o tatou manatu moni ma filifiliga o o tatou loto.
20 Ioe, o le Tusi Paia o le tusi mai le Atua. E tatau ona faitau, suʻesuʻe ma tausi faapelepele i ai. Ia talisapaia lenei meaalofa mai le Atua e ala i le faaauau ona matuā suʻesuʻe i ai. O le faia faapea, o le a e malamalama atili ai i le finagalo o le Atua mo tagata. O le a iloiloina i le mataupu o sosoo mai lona finagalo ma le auala e faatino ai.
^ pala. 6 E ui e fai mai isi tagata e feteenaʻi isi vaega o le Tusi Paia, ae e lē faavaea na manatu. Tagaʻi i le mataupu e 7 o le tusi na lomia e Molimau a Ieova, The Bible—God’s Word or Man’s?
^ pala. 9 O se faaaʻoaʻoga, ia mātau le gafa umī o Iesu i le Luka 3:23-38.
^ pala. 16 Tagaʻi i le itulau e 27-29 o le polosiua A Book for All People, ua lomia e Molimau a Ieova mo nisi faamatalaga i valoaga o le Tusi Paia.
^ pala. 17 O le faaumatiaga o Papelonia, o se tasi lenā o faaaʻoaʻoga o valoaga o le Tusi Paia ua taunuu. O isi faaaʻoaʻoga, o le faaumatiaga o Turo ma Nineva. (Esekielu 26:1-5; Sefanaia 2:13-15) Na valoia foʻi e Tanielu le faasologa o pulega a le lalolagi pe a mavae Papelonia. O nei pulega e aofia ai le malo o Metai ma Peresia, ma Eleni. (Tanielu 8:5-7, 20-22) Tagaʻi i le Faaopoopoga “O Iesu Keriso, le Mesia na Folafolaina Mai,” mo le tele o valoaga i le Mesia na faataunuuina iā Iesu Keriso.
Faitau Atili
Aiseā e Suʻesuʻe ai le Tusi Paia?
Ua saunia mai e le Tusi Paia tali i fesili tāua o le olaga mo le faitau miliona o tagata i le lalolagi aoao. Pe e te manaʻo e avea oe ma se tasi o i latou na?


text:
Op-Ed: O SE TERITORI E LĒMAOPOOPO MA E LĒO FAITAUINA: O FEA O IAI LE FINAGALO O AMERIKA SAMOA?
Ou te fa’afetaia saunoaga talu ai nei a le afioga iā Kovana Togiola Tulafono, ae tainane fo’i se finagalo fa’aali o le afioga i le Palemia o le Malo Tuto’atasi o Samoa iā Tuilaepa Sailele, e uiga i le tūlaga o le faigā mālo o lo’o iai nei Amerika Samoa. O lenei matāupu o se matāupu ma’ale’ale tele, ma ua loa tausaga o ta’oto pea i lona tulaga na sau ai mai le amataga e o’o mai nei lava.
O le fa’agaoioina o lenei mataupu, e tāua tele le iai o le fa’autaga loloto ma le tōfā mamao, e iloilo mālie ai ma le fa’aeteete se lumana’i mau-mau-tutu o le faiga malo a Tutuila ma Manu’a. Ua tolu nei Fono Fa’avae, tolu fo’i Komisi mo le Iloiloina o le tulaga tau Faigā Mālo na feagai ma Amerika Samoa. Ae talu ai ona o ni mafuaaga e matuā lē manino lelei, e le’i mau a’a lava i finagalo o le atunu’u le fesili ‘autū, pe o fea o le a fai iai le faigā mālo a Tutuila ma Manu’a.
E tasi se vaega ‘atoa o la’u tusi o le “Fa’afoeina o le Lumana’i” (Navigating the Future), na au’ili’ili ai le iloiloina o le tatou feso’ota’iga ma le Iunaite Setete. Ma e pei lava ona ou tā’ua i lea taimi, e tatau lava ona tatou taga’i toto’a, pe o tulaga lelei ma talafeagai pea mo tatou se faigā mālo fa’a-teritori e lē māopoopo ma le lē faitaulia. Ia te a’u a ia, ou te matuā lē lagolagoina lava le tulaga o lo’o iai nei le tatou faigā mālo. O le itu e sili ona ou popole iai, o le a’afia lea o fa’amoemoega o le lumana’i fai mai o le tatou teritori, i malosi’aga ma fete’ena’iga mai fafo e iai vā fa’atagata soifua, faigā upu fai o mālo, fa’apea mana’oga tau tupe ma tamao’aiga, ma o le a lē maua ai e tatou tagata le agaga moni ma se ‘autu tonu e fa’asino iai le tatou aga’i atu i le lumana’i.
Na iai le fa’aeteetega i le amataga, ae maise ai se suiga e vave fai, ona o le talitonuga fa’a-le- atunu’u: “Aua le gagaua le laau a o mata.”Ae o lenei ua 112 nei tausaga talu ona iai pea Amerika Samoa i le tulaga lenei i le la vā feso’ota’i tau faigā mālo ma le Iunaite Setete, ou te talitonu ua o’o i le taimi ua talafeagai tonu lava ma se suiga o se isi tulaga tau faigā mālo e fa’ama’ite mai e o tatou lava ta’ita’i, ae lagolago ‘atoa e o tatou tagata. E tāua tele le tatou ‘āmata tapena loa nei suiga, meanū e le’i suia fa’amalosi mai e ni tūleigā mai fafo.
E tusa ai ma tala fa’asolopito, ina ua vaevaeina e mālo tetele e tolu – Peretania, Siāmani ma le Iunaite Setete – le atu Samoa i le māliliega sa faia i Uosigitone i le 1899 – sa lē gata i le fa’atūina o ni faigā mālo fou na vaelua ai le atunu’u, ae na toe vaevae fo’i i ni tuā’oi na tā’ape’ape ai itumalo ma fa’atasiga māsani fa’aatumotu. Na i’u ane ua vaeluaina motu o le atu Samoa i ni vāega tū valavala e lua, e tofu lava le vaega ma lana faigā mālo, e ‘ese mamao a le tasi mai i le isi. Na i’u ina avea Samoa i Sisifo ma teritori tausi a Mālo Aufa’atasi, i lalo o le puipuiga a Niu Sila, ma o le 1962 na avea ai Samoa i Sisifo ma ulua’i atu motu na ‘ausia le tulaga o le tuto’atasi i atu motu uma o le Pasefika.
O lea ua fa’ato’a uma atu nei lava le fa’amanatuina o le 50 tausaga o le tuto’atasi a Samoa, ma ou te toe momoli le fa’amālō ma le fa’amanuia i ta’ita’i ma tagata nu’u o Samoa ona o le aulia mai o lenei pine fa’amau tāua ma le āloa’ia i la’asaga o le latou faigā mālo.
Ae o le feso’ota’iga a Amerika Samoa ma le Iunaite Setete, e fa’avae tasi lava i ni maliliega se lua sa sainia ma mālilie iai ta’ita’i o Tutuila ma Aunu’u i le 1900, ma le Afioga i le Tui Manu’a fa’apea Fa’atui i le 1904. E tāua le manatua pea, fa’ato’ā talia ma āloa’ia e le Konekeresi a le Iunaite Setete nei māliliega e lua i le tausaga e 1929!
Talu ai ona o le tū fa’asasa o Amerika Samoa o ia o le teritori e lē maopoopo ma e lē faitauina, o le fa’afitauli o lo’o feagai nei ma i tatou, o le fa’ata’amilomilo lea o le sa’ilia o ni tali e tau fofō ai fa’afitauli mai le Fa’avae o le Iunaite Setete po’o fa’afitauli mai maliliega nei e lua. O le tele o fa’ai’uga a le Fa’amasinoga Maualuga a le teritori i le fa’asolo mai o tausaga i mataupu e fītoi tonu i āiā tatau a tagata lotoifale ma tagata sitiseni o le Iunaite Setete o lo’o aumau i Amerika Samoa, na fa’alagolago malosi lava i le Fa’avae o le Iunaite Setete ma fa’ai’uga a le Fa’amasinoga Maualuga a le Iunaite Setete, e fofō ai ia fa’afītauli. O lenei la faiga ua tū ai le mataupu tau ‘ele’ele ma fanua i Amerika Samoa fa’apea isi tulaga fa’aleaganu’u, i se tulaga fa’aletonu ma le ma’ale’ale. E iai vaega o le Fa’avae o le Iunaite Setete e pei o Le Auala e Fa’agasolo ai le Faiga o Mea (Due Process) ma le Puipuiga Tutusa (Equal Protection), a fai ae fa’aaoga i Amerika Samoa, o le a ono fete’ena’i ma aga fa’avae o le tatou fa’asamoa. O le fa’aaogaina o nei aiaiga o le fa’avae i Amerika Samoa ou te talitonu o le a fa’asolo ai ina lepetia ma mou atu ai le iloga o i tatou o Samoa, fa’apea le soifuaga masani na tatou ola mai ai.
I le fesili pe avea tagata o Amerika Samoa ma sitiseni o le Iunaite Setete, ou te talitonu o le fesili lea e tatau ona pa’u sa’o lava i le vā o tagata o Amerika Samoa ma le Konekeresi a le Iunaite Setete, e fai e lā’ua le fa’ai’uga, ‘ae lē faia i le fa’aliliuina o le tulafono a le Malo Tele po’o le Fa’avae o le Iunaite Setete. O le māfua’aga tonu lava lea ou te matua’i tete’e ai i le tagi lea ua fa’aulu nei e le vaega a le Constitutional Accountability Center (CAC). O se fa’ata’ita’iga manino lenei o le ono fa’aofi mai o le fa’ai’uga “fa’a-le-tulafono” a le fa’amasinoga fa’afeterale, ma o le saini o le peni a le fa’amasino e ono avea ai uma Nasionale a le Iuneite Setete o lo’o papa ‘a’ao ma nonofo i Amerika Samoa ma sitiseni o le Iunaite Setete, e aunoa ma ni tulafono mālilie fa’atasi na pasia e le Konekeresi, e tu’uina atu ai le tūlaga sitiseni a le Iunaite Setete i Nasionale uma o lo’o i Amerika Samoa. E nā o tagata lava o Amerika Samoa i lalo o le pule’aga a le Iunaite Setete o lo’o fa’avasegaina o Nasionale a le Iunaite Setete. Ma, i lalo o le faitauga o tulafono fa’afeterale, o sē ua avea ma Nasionale a le Iunaite Setete, o se tagata lea ua “tumau lona fa’amaoni atoatoa” i le Iunaite Setete, ae lē o ia o se sitiseni o le Iunaite Setete, e lē o ia fo’i o se tagata mai fafo.
O le itu e fa’anoanoa ai, o le fa’aaoga lea o Amerika Samoa e le CAC i lana tagi ua fa’aulu nei, e fa’amāunu ai se fa’afinauga fa’aletulafono e suia ai le fa’ai’uga ua uma ona fai a le Fa’amasinoga Maualuga a le Iunaite Setete (e pei o le Downes vs Bidwell) i isi atu motu – ae maise ai Puerto Rico.
O le itu e sili ona leaga, e le’i talosagaina lava e o tatou tagata se fesoasoani mai fa’amasinoga fa’afeterale i le mataupu lenei, ae o lenei ua te’i lava ua foa ai fua Foaga e le’i fai misa. Ia ma le isi itu, e lē o logoina le Konekeresi i se alagātatau e pāsia ai se tulafono e fa’atagaina ai le tulaga sitiseni a le Iunaite Setete i tagata o Amerika Samoa, ona o le mafua’aga faigofie lava, e le’i faia se filifiliga a Samoa pe finagalo e fai ma sitiseni i latou pe leai.
E tatau ona tatou toe āsia a tatou feagaiga ma le Iunaite Setete e tusa ma le tatou faigā mālo E tāua tele lea itu mo le atina’e o le tulaga tau faigā mālo ae maise ai le puipuia o le tatou aganu’u. Ae o le tulaga lea e tatou te iai nei i le tatou faigā mālo, ua pei i tatou o se va’a ua tafea i le au ua leai se foeuli po’o se tapasā, tulou o le ‘upu e tō ia te a’u.
Ou te manatu e tatau ona tatou tulitulia se māliliega feutaga’i ma le Iunaite Setete, ma lalaga ai se feso’ota’iga e manuia uma ai itu e lua. O se māliliega feutaga’i fa’apenei e tatau lava ona sainia e le Peresetene, ona tu’uina lea i le Konekeresi mo le fa’atagana fa’ai’u. E ono tele ni tausaga o le a tapenaina ai lenei fa’amoemoe ma le Iunaite Setete, ae e tāua tele le ‘āmata nei loa.
Ou te manatu e tatau muamua i ta’ita’i o Tutuila, Aunu’u, Manu’a ma Olohega ona tāloina se “feiloa’iga fa’aleatunu’u” e fa’atalanoa ma filifili ai se ituaiga faigā mālo a Amerika Samoa ma le Iunaite Setete. E foliga mai e iai se ‘ese’esega o le fa’auigaina o upu ma gagana i le taimi na ōsia ai le sainiga ‘a’ao a ta’ita’i o le atunu’u ma sui o le Iunaite Setete. I le taofi lea na iai o tatou tua’ā, o le sainiga ‘a’ao ma le Iunaite Setete o se “osigā feagaiga” ua mālilie iai itu e lua. Ae o upu Peretania na fa’aaogaina e o’o mai lava i le asō, o le “Deed of Cession,” o lona uiga: o le tu’uina atu lea o se mea totino e aunoa ma se finagalo pe o se loto iai. Talu ai ona o lea itu, e mapu’e ane ai pea se fesili, pe na tuto’atasi ma pulea lava e nei atu motu i latou lava ae ua fa’ato’ilaoina i le taimi na saunia ai ma sainia ai nei fa’amaumauga e o latou ta’ita’i fa’aleatunu’u.
O lona lua, e matuā tatau lava ia Tutuila, Aunu’u ma Manu’a ona tutū ma fusia fa’atasi i se mau ma se agaga fa’afaigā mālo e tasi. E lē toe mafai ona tatou fa’aauau pea le tatou faigā mālo i le tūlaga e pei ona iai nei, i ni feagaiga tū ma’oti toe ‘ese’ese e lua. E pei lava ona ou fa’ailoa atu i le tele o tausaga talu ai, e leai se so’otaga fa’afaigā mālo o iai nei i le vā o Tutuila/Aunu’u ma Manu’a i le iai pea o feagaiga nei e lua, lea o lo’o aloa’ia pea i le va’aiga a tulafono fa’a-vā-o-mālo.
I le ma lona tolu, ia iai se mana’oga alagatatau e fau ai se fa’amaumauga o fa’amatalaga fa’avae e fa’amamafaina ai o tatou manatu ma o tatou mana’oga, e filifilia ai le toe teuteu o feagaiga nei e lua, po’o le toe fafauina o se talosaga mo se isi feagaiga po’o se maliliega fou. O aiaiga o se feagaiga fa’apenei e tatau ona fa’ama’oti ai le tulaga feso’ota’i o le faigā mālo fa’ateritori ma le Iunaite Setete. Ma e tele ituaiga so’otaga ma le Iunaite Setete e mafai ona filifili i ai:
o se “māliliega” feso’ota’i ma le Iunaite Setete e pei o na iai i le Taupulega a Atu Motu o Mariana i Mātu;
o se tulaga “fa’a-asosi sa’oloto” e pei o le faiga malo a Setete Fa’afeterala a le Maikoronisia, Palau ma le Atu Malesala;
se tulaga “fa’ataupulega” ma le Iunaite Setete pei o Puerto Rico;
o se “matafaioi puipui” a le Konekeresi a le Iunaite Setete e pei ona iai tagata Initia Amerika ma tagata Alaska;
po’o le tumau pea i le tulaga o lo’o iai nei, o se teritori e lē maopoopo ma e lē o faitaulia.
O le mea moni, o le tatou taliga tuli i fa’afitauli o lo’o iai nei i le tatou faigā mālo o le a matua a’afia ma afaina ai a tatou tū ma agaifanua i aso o i luma. E lē mafai ona tatou u’u mau le Iunaite Setete ma le fa’amaoni i le tasi lima, ae tatou tete’e i le isi lima le taliaina o le malosi ato’atoa o tulafono a le Malo Tele fa’apea ma a’afiaga o aiaiga ‘autu o le Fa’avae a le Iunaite Setete e lē talafeagai ma le tatou fa’asāmoa.
(This Op-Ed ran in English in Samoa News, May 18, 2012)


text:
MALO SAMOA LE FAI MEA MAFAI, O OE O LE USO
E leai se isi upu e mafai ai ona tuu faatasi lagona faagaeetia o le taitai o le teritori o Amerika Samoa ma ona tagata, nai lo le ‘FAAFETAI’ e momoli atu i le Ao o le malo o Samoa ma ona tagata, e tusa ai o le tulaga maualuga sa i ai polokalame o le faamanatuina o le 50 tausaga o lona aso fiafia i le vaiaso na tea nei.
“Seki a Samoa sole, makua ‘okay’ lava le moku i le eva alii, e fai o le magagaia o auala, o fale ae kuu aku foi i le polokalame o le fu’a, makua 100% lava mea uma,” o nisi ia o tala na gagana i ai nisi o au malaga a Amerika Samoa na malaga atu i Samoa, ina ua fesiligia e le Samoa News i ni o latou e uiga i le fu’a a Samoa.
O nisi o itu na maofa ai au malaga a Amerika Samoa, o le lelei lea o le tapenaina o polokalame uma o le sisiga fu’a, e fai o le matagofie o savali faaaloalo, mananaia toniga a au savavali, ae oo foi i faafiafiaga e aofia ai le koneseti a le UB40 na matua matagofie lava i le maimoa a le toatele.
“O oo fo’i i faailoga kupe o kauvaga sa fai e makua’i seki lava, e fai o le kekele ae sa lava kapega le komiti i faailoga faapikoa e pei o ipu mo au sa magumalo,” o le tala fiafia lea a le susuga ia Lomitusi Filoiali’i, lea foi sa malaga atu ma lona faletua ma o la alo e toatolu e maimoa i le faamanatuina o le fu’a a Samoa.
FA’AFIAFIAGA:
Sa na o le sioa o le au maimoa fa’apea ai taitai ma valaaulia i Samoa ao fuli au fa’afiafia mai Amerika Samoa nei e fa’atino ana fa’afiafiaga, aua sona sao mo le fa’amanatuina o le 50 tausaga o le fu’a a Samoa i le vaiaso na te’a nei.
E le gata i fa’afiafiaga na vaaia ai le mataina o tapenaga a Amerika Samoa, ae oo lava foi i ana au ta’aalo sa auina atu na matua iloga lava ona fo’i mai ma le mea atoa, ina ua suipi le au kirikiti a Vatia i le siamupini, ae sosola mai le au fusu ma le Ipu a le alii Palemia, o le faailoga o le manumalo.
O le ulua’i faafiafiaga a Amerika Samoa lea na tapena i ai le au siva mai Vailoa-tai, na matua laulogo ai le malae i Tiafau i le tali e ma le pisapisao o tagata, ona o le malie ma le agaeseese o tifiga a faafafine sa o latou faatinoina siva eseese e aofia ai ma le siva tau a le Manu Samoa.
O le tautua a le TV3 lea na vaavaalua ma le KVZKTV na mafai ai ona silafia e le atunuu gaioiga eseese o lea faafiafiaga, e oo lava i gaioiga a le aumaimoa ma a latou tala na tau valaau ane ai i le au faafiafia a Vailoa-tai na mafai uma ona maimoa i ai Tutuila ma Manu’a, i lagona fiafia ma le faagaeetia o le faitau selau ma selau o tagata sa latou molimauina faafiafiaga a Samoa.
O le isi faafiafiaga na mataina i le maimoa a Samoa o le siva faaleaganuu a Aasu aemaise ai o le pese faaleaganuu a Alataua.
O nisi o upu sa faaaogaina e Alataua i lana pese faaleaganuu na atili ai ona malie le pese i le faalogologo, aemaise ai lava nisi o viiviiga i le va o taitai o malo e lua, le susuga ia Tuilaepa Sailele Malielegoi ma le afioga i le kovana sili ia Togiola Tulafono.
O nisi o fatuga e aofia ai viiviiga o laufanua, tulaga ua i ai atina’e i totonu o Samoa, aemaise ai o faamanuiaga o loo tafe mai i Asia, lea ua mafai ai ona oaoa Samoa i nisi o faamanuiaga e pei o atina’e i fale ma alatetele, aemaise ai pisinisi ma oloa o loo auina atu i fafo
O le agaga faafetai a le malo o Samoa mo Amerika Samoa, na faaleo lea e le afioga i le alii Minisita ia Tolofuavalelei Leiataua Falemoe, o ia foi lea o le Sui Taitaifono a le Komiti o le Fu’a i lana saunoaga e faaiu ai polokalame o le sisiga fu’a, ma tuuina ifo ai loa i lalo le tagavai a le malo o Samoa i le aso Lua na te’a nei (taimi Samoa), ae o le aso Gafua lena i Amerika Samoa nei.
Na oo lava foi i luga o upega o fesootaiga a le malo o Samoa (www.samoa.travel) na faasalalau ai foi e le malo o Samoa lana faafetai mo Amerika Samoa. e pei ona i ai fuaitau e faapenei, “Faafetai Amerika Samoa mo lou sao, o lou auai mai i le faamanatuina o le 50 tausaga o lo’u malo tuto’atasi, o se lagona e le mafai ona toe faagaloina.”
O le faaauau ai pea o le va fetaaloloa’i o Samoanalua i soo se aso faamanatu o le isi malo i le isi malo, ua atili faamaonia ai le upu o loo pepese ai soo se Samoa i soo se tulimanu o le lalolagi, “O Samoa o le uso e tasi.”


text:
E te fia poka ?
O MARIA LONA LUA LEA
Na o le isi fafine ma si ona tama teine i le foma'i e siaki le manava a le teine ua lapo'a a'e lava, ma e fia mano'amia se tonu e maua atu i le foma'i.
Ina ua o'o loa ia i laua le faasologa, sa la o atu loa i totonu, fai atu loa i le foma'i, "fa'amolemole se'i vaai ane lava le manava a si o'u tama teine ua te'i lava ua lapo'a mai fa'apea."
E le'i atoa se lua minute ma o alu ai le foma'i ae toe sau ma le tala mai mai, "O lau tama ua to ali'i tina."
Na matua le talitonu le olomatua i le tala a le foma'i, "E fa'afefea ona to si ou tama e le iloa lava e ia se mea fa'apena, e le'i ta'u valea lava i se mea tau tama."
O la e fasa atu lava le olomatua i le foma'i, ae o le la ua fa'asagasaga i fafo i le fa'amalama le foma'i ma tau au tilotilo lava i fafo.
Fai mai loa le olomatua, "Oi a e fa'asagasaga la i fafo o lea e fai atu le tala ia te oe, o oe lea ua fai mai ua to la'u tama, pei lava e te le kea mai i la'u tala lea e fai atu, a ea ali'i foma'i?"
Fai mai loa le foma'i, "E leai, o lea e tau tilotilo atu i le la itulagi pe mata oute le iloa atu ai, pe le'o toe o mai ai le 'au makoi e mulimuli mai i le fetu, pe afai e moni le tala a lou tama teine, ua te'i lava ua to."
Toe fai le ali'i foma'i, "E te mateletele mai ia te 'au, o le a e tau fika atu po'o ai se igoa o le a fa'apea mai ai le Agelu e fa'asuafaina ai le alo o lau tama, PO'O 'JUNIOR' AUA UA UMA ONA FA'AIGOA AI LE TAMA A MARIA IA 'IESU'.
NA MA O MA LE TEINE I LONA POTUMOE
Ua alu Velio e fa'atau sikaleti, e alu atu ua tapuni le faleoloa, alu atu loa i le Bar e fa'aaoga le masini sikaleti i totonu o le Bar, te'i lava i le fa'alavea ane i ai o le isi tamaita'i.
Ia ua i'u i le potumoe a le tamaita'i lea le la inuga ma momoe ai loa, e te'i a'e le tama o Velio, ua te'a le 3:00 am, fai atu loa i lana teine, "E i ai se tou pauta (powder) ?." fai atu le teine, "Vaai i totonu o le fale taele.'
Fai mai loa le tala a lo'u tama o Velio, "Ou te alu nei maua lelei e le fafine, e malomaloa fo'i le fafine…." e alu atu i totonu o le fale o la e nofonofo lelei mai lava le fafine, "Sole vaai i ai o lea ua afa le tolu i le vaveao ao lea fa'atoa o'o mai o ou ta'aaga…" fai atu loa le tamaloa, "Se ma ou alu atu ua loka le faleoloa, ua alu atu loa i le Bar e fa'atau mai ai la'u sikaleti, ae te'i ua lavea ane ai le isi fa'ala'ititi lena ia te a'u, ia ma i'u ai loa i lona fale lea la fa'atoa te'i ane ua leva le po."
Fai atu loa le fafine, "Se'i tuu ifo ou lima…" vaai atu le fafine o la e leaga uma mai i le pauta, fai atu loa ma le olomatua, "E UA OU MASAGI LELEI I LOU LIMALALA'U LEGA….FA'AKO'A UMA MAI LE BOWLING AH, O LAU MEA LAVA LENA UA OU FIU AI IA KE OE, O LOU MAKAGAGAGA, E SI OU KAMA AEEEE.


text:
MATAUPU 88
Se Suiga mo le Tagata Mau‘oa ma Lasalo
TALAFAATUSA I LE TAGATA MAUʻOA MA LASALO
E tele fautuaga aogā sa avatu e Iesu i ona soo e faatatau i le auala e faaaogā ai ʻoa faaletino. Peitaʻi, e lē na o le ʻausoo o loo faalogologo atu iā te ia. O loo iai foʻi i inā le ʻau Faresaio, ma ua tatau foʻi ona latou faatatauina lenei fautuaga a Iesu, auā o i latou o ni ē e “naunau i tupe.” Ae ina ua latou faalogo i le fetalaiga lenā a Iesu, ona latou ʻaamu ai lea iā te ia.’—Luka 15:2; 16:13, 14.
Peitaʻi, e lē o fefe ai Iesu i a latou tauemuga. Ua fetalai atu o ia: “Ua outou taʻuamiotonuina outou lava i luma o tagata, a ua silafia e le Atua o outou loto; auā o le mea e sili ona maualuga i manatu o tagata, o le mea lenā e inosia i le silafaga a le Atua.”—Luka 16:15.
Ua umi se taimi o faasilisilia e tagata le ʻau Faresaio. Peitaʻi, o lea ua oo i le taimi e suia ai le tulaga o mea. O le a faamaualaloina i latou o loo i tulaga maualuluga i faiga faapolotiki, o ē mauʻoa, faapea taʻitaʻi lotu. Ae o le a faamaualugaina tagata lautele, o ē e amanaʻia o latou manaʻoga faaleagaga. Ua faamatala mai e Iesu lenei suiga tele e faapea:
“Na iai le Tulafono ma Perofeta seʻia oo mai iā Ioane. Ua amata mai ai i lenā taimi ona folafola atu le tala lelei o le malo o le Atua. Ua tausinio i ai tagata eseese uma ina ia sao atu i ai. E moni, e faigofie ona mavae atu le lagi ma le lalolagi, ae e faigatā ona mavae atu se vaega o se mataʻitusi o le Tulafono, seʻia taunuu mea uma.” (Luka 3:18; 16:16, 17) E faapefea i upu a Iesu ona faamaonia ai ua iai se suiga i lenā lava taimi?
Ua faapea atu ma le faamaualuluga taʻitaʻi lotu Iutaia o loo latou tausia le Tulafono a Mose. Manatua foʻi ina ua faapupulaina e Iesu mata o le tamāloa sa tauaso i Ierusalema, na faapea atu ma le faamaualuga le ʻau Faresaio: “O i matou o soo o Mose. Ua matou iloa na fetalai mai le Atua iā Mose.” (Ioane 9:13, 28, 29) O se tasi o fuafuaga o le Tulafono, ina ia taʻitaʻia ai tagata lotomaulalo i le Mesia po o Iesu. Na faapea mai Ioane le Papatiso, o Iesu o le Tamaʻi Mamoe a le Atua. (Ioane 1:29-34) Na amata ona faalogo tagata Iutaia lotomaulalo aemaise i latou e matitiva, e faatatau i “le malo o le Atua” talu mai le taimi o le faiva a Ioane. O le mea moni, e iai le “tala lelei” mo i latou uma o loo mananaʻo e avea ma tagatānuu o le Malo o le Atua, ma maua ai aogā.
E lē faapea e lē o faataunuuina le Tulafono a Mose, auā o lenei Tulafono ua taʻitaʻia atu ai i le Mesia. E lē gata i lea, ua lata i le taimi e lē toe manaʻomia ai ona tausia lenei tulafono. O se faataʻitaʻiga, sa faataga i le Tulafono le tatalaina o faaipoipoga ona o ni māfuaaga eseese. Peitaʻi, o lea ua fetalai atu Iesu: “O sē e faateʻa i lana avā ma faaipoipo i se isi, ua mulilua o ia, ma o lē e faaipoipo i le fafine ua faateʻaina e lana tane, ua mulilua foʻi o ia.” (Luka 16:18) E mautinoa le matuā feita o le ʻau Faresaio i nei upu, auā e latou te maumauaʻi e faia tulafono mo so o se vala o le olaga.
Ua faamatala atu nei e Iesu se talafaatusa e faamamafa ai le suiga tele lea o loo tupu. O lenei talafaatusa e faatatau i ni tamāloloa se toʻalua, o ē na matuā suia atoatoa o la tulaga. A o faamatalaina lenei talafaatusa, ia manatua o loo aofia ai i le ʻaufaalogologo le ʻau Faresaio o ē e naunau i tupe ma e faasilisilia e tagata.
Ua faamatala e Iesu: “E iai se tasi tagata mauʻoa e masani ona ofu o ia i ofu violē ma le ʻie lino, ua olioli o ia i aso uma i se olaga tamaoaiga. Ae e masani ona faanofo i le faitotoʻa o lona pā, se tagata ʻaisi e igoa iā Lasalo, ua lilofia i papala, ma ua manaʻo o ia e ʻai i mea e toʻulu ifo mai i le laulau a le tagata mauʻoa. E ō ane foʻi taʻifau ma etoeto i ona papala.”—Luka 16:19-21.
Manatua foʻi, e naunau le ʻau Faresaio i tupe. Faamata la e toe fesiligia po o ai o loo faasino atu i ai le faaupuga “tagata mauʻoa”? E fiafia foʻi nei taʻitaʻi lotu Iutaia e oofu i ofu taugatā ma anagatā. E lē gata i lea, e foliga mai o loo latou mauʻoa i tulaga faalelotu, faapea le tele o isi mea ua latou mauaina. Ioe, ua pei i latou o le tagata mauʻoa o loo ofu i le ofu violē, lea e faaāta mai ai lo latou tulaga aloaʻia, a o le ʻie lino paʻepaʻe ua faaāta mai ai lo latou faafiaamiotonu.—Tanielu 5:7.
O le ā le manatu o nei taʻitaʻi mauʻoa ma faamaualuluga i tagata matitiva ma tagata lautele? E latou te ʻinoʻino ma vaai maualalo i na tagata, e ala i le taʻua o i latou o ‛am ha·’aʹrets po o tagata o le nuu (laueleele), o ē e lē iloa le Tulafono pe e lē aogā foʻi ona aʻoaʻoina i le Tulafono. (Ioane 7:49) Ua faaāta mai ai i inei le tulaga o le “tagata ʻaisi e igoa iā Lasalo,” o lē e manaʻo e ʻai “i mea e toʻulu ifo mai i le laulau a le tagata mauʻoa.” E pei o Lasalo o lē ua lilofia lona tino atoa i le papala, e faapena foʻi le vaaiga a nei taʻitaʻi i tagata lautele. Ua pei i latou o ni ē e lē o mauaina le finagalo malie o le Atua.
Ua umi se taimi o vaaia pea lenā tulaga faanoanoa. Peitaʻi, ua silafia e Iesu ua oo i le taimi e tatau ona suia ai le tulaga o mea, mo i latou e pei o le tagata mauʻoa ma i latou e pei o Lasalo.
UA SUIA LE TULAGA O MEA
Ua faaauau le faamatalaga a Iesu e faatatau i le suiga tele lea ua tulaʻi mai: “O lea, a o faagasolo aso, ona oti ai lea o le tagata ʻaisi, ma ua ave o ia e agelu ma tuu i le fatafata o Aperaamo. Ua oti foʻi le mauʻoa ma ua tanu o ia. Ua tepa aʻe o ia i luga mai i le Tuugamau o loo faapuapuagatia ai, ua ia iloa mamao atu Aperaamo, ma Lasalo o loo i lona fatafata.”—Luka 16:22, 23.
E iloa lelei e le ʻaufaalogologo a Iesu, ua leva ona maliu Aperaamo ma o loo i le Tuugamau. E manino faamatalaga a Tusitusiga Paia e faapea, e leai se tasi i le Tuugamau po o Seoli e mafai ona vaai pe tautala, e aofia ai ma Aperaamo. (Failauga 9:5, 10) Faamata la o ā ni manatu o nei taʻitaʻi lotu e faatatau i le uiga o le talafaatusa a Iesu? Atonu o le ā o loo faailoa mai e Iesu e faatatau i tagata lautele, ma nei taʻitaʻi lotu matapeʻapeʻa?
Ua faatoʻā uma ona fetalai Iesu e faatatau i se suiga i lona faapea atu, ʻna iai le Tulafono ma Perofeta seʻia oo mai iā Ioane le Papatiso. Na amata mai i lenā taimi ona folafolaina atu le tala lelei o le malo o le Atua.’ O lea, o le talaʻiga a Ioane ma Iesu Keriso, ua peiseaʻī ai ua feoti Lasalo ma le tagata mauʻoa mai i o la tulaga sa iai muamua, ae ua iai i ni tulaga fou lea e fesootaʻi atu i la laʻua faiā ma le Atua.
Ua leva ona matelāina faaleagaga tagata lotomaulalo po o ē e matitiva. Peitaʻi, o lea ua latou maua aogā mai le talileleia o le feʻau o le Malo lea sa talaʻiina atu e Ioane le Papatiso, ae o lea foʻi ua talaʻiina atu e Iesu. I le taimi muamua, e pau lava mea sa latou mauaina o “mea e toʻulu ifo mai i le laulau” faaleagaga a taʻitaʻi lotu. Ae o lea ua fafagaina i latou i upu moni tāua mai i Tusitusiga Paia, aemaise mea matagofie o loo faamatalaina e Iesu. E peiseaʻī o lea faatoʻā o latou mauaina le finagalo malie o Ieova le Atua.
Ae i le isi itu, e lē mananaʻo taʻitaʻi lotu mauʻoa ma malolosi taaʻiga e talia le feʻau o le Malo, na folafolaina atu e Ioane ma talaʻiina atu e Iesu i le atunuu atoa. (Mataio 3:1, 2; 4:17) Ua matuā faapuapuagatia i latou i lenā feʻau, ona o loo faasino atu i le oo mai o sala faafaamasinoga a le Atua. (Mataio 3:7-12) E mautinoa le fiafia o nei taʻitaʻi lotu matapeʻapeʻa, pe afai e lē toe talaʻia e Iesu ma ona soo le feʻau a le Atua. Ua pei i latou o le tagata mauʻoa i le talafaatusa lea na valaau atu: “Loʻu tamā e Aperaamo, ia e alofa mai iā te aʻu, ma ia auina mai Lasalo e fufui le tumutumu o lona tamatamaʻilima i le vai, ma faamālū ai loʻu laulaufaiva. Auā ua ou pagatia i le mumū o lenei afi.”—Luka 16:24.
Peitaʻi e lē tupu lenā mea. E lē taitai suia uiga o le toʻatele o taʻitaʻi lotu. E latou te lē o mananaʻo e “faalogo iā Mose ma le ʻau Perofeta,” auā o na tusitusiga sa tatau ona fesoasoani iā i latou e talia Iesu o le Mesia ma o le Tupu tofia a le Atua. (Luka 16:29, 31; Kalatia 3:24) E latou te lē o faaalia foʻi le lotomaulalo ma mananaʻo e faatalitonuina i latou e tagata matitiva, o ē ua taliaina Iesu ma maua le finagalo malie o le Atua. E lē o faaitiitia e soo o Iesu le tāua o le feʻau o loo talaʻiina atu, ina ia faamalieina ma maua ai e taʻitaʻi lotu le filemu. Ua faamatala e Iesu lenei tulaga, i upu nei sa fai atu e “Aperaamo” i le tagata mauʻoa:
“Loʻu atalii e, ia e manatua foʻi, na e maua le tele o mea a o e ola, a o Lasalo ua faapea foʻi ona maua e ia o mea leaga, o lea la ua ia maua ai se olaga lelei i inei, a o lenā ua e pagatia. E lē gata i nei mea uma, a ua iai se vanu tele i lo tatou va, o lea ua lē sao atu ai i latou o i inei e fia ō atu i inā. E lē mafai foʻi ona sao mai outou i inā iā i matou.”—Luka 16:25, 26.
Ua matuā tonu ma talafeagai lenei suiga tele. Ua faaalia mai i inei le suia atoatoa o tulaga o mea i le va o taʻitaʻi lotu faamaualuluga, ma tagata lotomaulalo o ē ua taliaina le amo a Iesu. O lea ua faatoʻā maua e tagata lotomaulalo le faafouina, ma fafagaina i latou i le itu faaleagaga. (Mataio 11:28-30) O le a sili atu ona manino lenei suiga i nai masina mulimuli ane, pe a suia le feagaiga o le Tulafono i le feagaiga fou. (Ieremia 31:31-33; Kolose 2:14; Eperu 8:7-13) Pe a liligi ifo e le Atua le agaga paia i le Penetekoso i le 33 T.A., ona matuā manino mai ai lea e maua e soo o Iesu le finagalo malie o le Atua, nai lo o le ʻau Faresaio ma taʻitaʻi lotu o loo lagolagoina i latou.


text:
Tala 109: Asiasi Peteru iā Konelio
O LE aposetolo o Peteru lenā e tū mai, ma o isi na o ana uō o loo i ona tua. Ae aiseā o loo ifo atu ai lenā tamāloa iā Peteru? Pe e tatau ea ona ia faia? Pe e te iloa o ai o ia?
O Konelio. O ia o se ofisa o le vaega‘au a Roma. E lē iloa e Konelio Peteru, ae na ta‘uina atu iā te ia e valaaulia mai Peteru i lona fale. Se‘i o tatou sa‘ilia pe na faapefea ona tupu.
O ē na muamua mulimuli iā Iesu o Iutaia, ae o Konelio e lē o se Iutaia. E ui i lea e alofa o ia i le Atua, e tatalo iai, ma na te faia mea lelei mo tagata. O le isi aoauli, na faaali atu ai le agelu a Ieova iā te ia ma faapea atu: ‘Ua fiafia le Atua iā te oe, ma o le a tali mai o ia i au tatalo. Ia aauina atu ni tagata e aami iā Peteru. O loo nofo ia i Iopa i le fale o Simona, e latalata i le sami.’
Ona aauina lea e Konelio ni tagata e sa‘ilia Peteru. I le aso na sosoo ai ina ua latalata nei tagata i Iopa, sa iai Peteru i luga o le fale o Simona. O i ina na faamafaufauina ai e le Atua Peteru ua ia vaaia ai se ie tele ua sau mai le lagi. O loo iai i le ie ituaiga eseese o mea ola uma. E tusa ai ma le tulafono a le Atua, o mea ola na e le mamā mo mea‘ai, ae na faapea mai loa le leo: ‘Tū ia i luga, Peteru. Fafasi mate ma ai.’
‘Leai!’ o le tali lea a Peteru. ‘Ou te le‘i ‘aina lava se mea e lē mamā.’ Ae na toe fai mai le leo iā Peteru: ‘Aua e te toe ta‘ua mea e lē mamā ua faamamāina nei e le Atua.’ E faatolu ona tupu lenei mea. A o mafaufau Peteru po o le ā le uiga o nei mea, ae taunuu atu loa tagata na aauina atu e Konelio ma fesili atu mo Peteru.
Ona alu ifo lea o Peteru i lalo ma faapea atu: ‘O a‘u lea tou te manana‘o iai. Aiseā ua tou o mai ai?’ Ina ua faamatala atu e tagata na faaali se agelu iā Konelio ma fai atu na te valaaulia Peteru i lona fale, ona malie lea o Peteru latou te ō ma ana uō e asiasi iā Konelio i Kaisareia.
Ua faapotopotoina e Konelio lona au aiga ma ana uō e alofa tele iai. Ina ua taunuu atu Peteru, ona faafeiloa‘i atu lea o Konelio iai. Na ia faapa‘ū i lalo ma ifo atu i vae o Peteru, e pei ona e vaai atu iai. Ae na faapea atu Peteru: ‘Tū i luga; ua na o a‘u o se tagata.’ E faasā e le Tusi Paia le ifo i se tagata ma tapua‘i atu iai tau lava o Ieova.
Ona tala‘i lea o Peteru i e uma ua faapotopotoina. ‘Ua ou iloa e talia e le Atua tagata uma o e manana‘o e auauna atu iā te ia,’ o upu ia a Peteru. A o tautala o ia, ua auina mai e le Atua lona agaga paia, ma na tautatala ai tagata i gagana eseese. Sa ofo tele le ‘ausoo Iutaia na o mai ma Peteru, auā ua latou manatu e fiafia le Atua i na o tagata Iutaia. Ua a‘oa‘oina ai i latou e lē silasila le Atua i tagata faapea ua sili se tasi ituaiga i lo se isi ituaiga o tagata. Pe e lē o se mea lelei lea mo i tatou e ao ona manatua?
Galuega 10:1-48; 11:1-18; Faaaliga 19:10.
Fesili
- O ai le tamāloa o loo tootuli ma ifo e pei ona vaaia i le ata?
- O le ā na faapea atu ai le agelu iā Konelio?
- O le ā na faaali atu e le Atua iā Peteru a o iai i luga o le fale o Simona i Iopa?
- Aiseā na fai atu ai Peteru iā Konelio e aua le ifo ma tapua‘i atu iā te ia?
- Aiseā sa ofo tele ai le ‘ausoo Iutaia na o mai ma Peteru?
- O le ā le lesona tāua e ao ona tatou a‘oa‘oina mai le asiasiga a Peteru iā Konelio?
Fesili faaopoopo
- Faitau le Galuega 10:1-48.
O le ā ua faaalia e upu a Peteru i le Galuega 10:42 e faatatau i le galuega o le tala‘ia o le tala lelei o le Malo? (Mata. 28:19; Mare. 13:10; Galu. 1:8)
- Faitau le Galuega 11:1-18.
O le ā le manatu o Peteru ina ua manino faatonuga a Ieova e faatatau i tagata o Nuu Ese, ma e mafai faapefea ona tatou mulimuli i lana faata‘ita‘iga? (Galu. 11:17, 18; 2 Kori. 10:5; Efe. 5:17)


text:
Mataupu 13
Ua aoao mai e Iesu le Tatalo a le Alii i tagata sa Nifaē—E tatau ona latou teuina oa i le lagi—Ua poloaiina le Toasefululua e aua nei mafaufau i mea faaletino i la latou auaunaga faaleagaga—Faatusatusa i le Mataio 6. E tusa o le 34 T.A.
1 E moni, e moni, ou te fai atu ou te manao ia outou faia le aalofa i e matitiva; a ia outou faaeteete ia aua nei o outou faia a outou alofa i luma o tagata ina ia vaaia e i latou; a faapea, e leai so outou taui mai lo outou Tamā o le o i le lagi.
2 O lea, pe a outou faia a outou alofa aua le ilia se pu i o outou luma, e pei ona faia e tagata pepelo i totonu o sunako ma i auala, ina ia aviia ai i latou e tagata. E moni ou te fai atu ia te outou, ua i ai lo latou taui.
3 Ae pe a e faia le alofa, aua e te tuu ia iloa e lou lima tauagavale le mea ua faia e lou lima taumatau;
4 Ina ia mafai ona lilo au alofa; ma o lou Tamā o le e silasila mai i mealilo, o ia lava o le a tauia faaaliali oe.
5 Ma pe a e atatalo, aua e te faia e pei o tagata pepelo, ona ua latou fiafia e tatalo tutu i totonu o sunako ma tulimanu o auala, ina ia vaaia i latou e tagata. E moni ou te fai atu ia te outou, ua i ai lo latou taui.
6 Ao oe, pe a e tatalo, ulu atu i lou afeafe, ma pe a uma ona e tapuni o lou faitotoa, tatalo atu i lou Tamā o le o i le mealilo; ma o lou Tamā, o le e silasila mai i le mealilo, o le a tauia faaaliali oe.
7 Ae pe a outou tatalo, aua le faaaogaina upu tauloto fai soo le aoga, e pei o tagata faapaupau, ona ua latou manatu o le a faalogoina i latou i le tele o a latou upu.
8 O lea ia aua nei pei outou o i latou, ona ua asilafia e lo outou Tamā mea ua outou manaomia ae tou te lei ole atu ia te ia.
9 O lea ia faapenei le aala tou te etatalo atu ai: Lo matou iTamā e o le o i le lagi, ia paia lou suafa.
10 Ia faia lou finagalo i le lalolagi e pei ona faia i le lagi.
11 Ma ia e faamagalo mai i matou ia matou agasala, e pei ona matou faamagalo atu i e ua agaleaga mai ia te i matou.
12 Ma ia ale taitaiina atu i matou i le tofotofoga, a ia laveai i matou mai le leaga.
13 Aua e ou le malo, ma le mana, ma le mamalu, e faavavau lava. Amene.
14 Aua, afai tou te afaamagalo atu i tagata i a latou agasala, o le a faamagaloina foi outou e lo outou Tamā faalelagi.
15 Ae afai tou te le faamagalo atu i tagata i a latou agasala o le a le faamagaloina foi e lo outou Tamā a outou agasala.
16 O lenei foi, pe a outou aanapopogi aua nei pei outou o tagata pepelo, e mata faanoanoa, ona latou te faafoliga ese o latou mata ina ia latou foliga atu i tagata e faapea ua latou anapopogi. E moni ou te fai atu ia te outou, ua i ai lo latou taui.
17 Ao oe, pe a e anapogi, ia uu lou ulu, ma mulumulu ou mata;
18 Ina ia e le foliga i tagata ua e anapogi, nao lou Tamā, o le o i le amealilo; ma o lo outou Tamā, o le e silasila mai i le mealilo, o le a tauia faaaliali oe.
19 Aua tou te teuina mo outou lava oa i luga o le lalolagi, i le mea o i ai le mogamoga ma le ele e faaleagaina, ma osofaia e tagata gaoi ma gaoi ai;
20 A ia outou teuina mo outou lava aoa i le lagi, i le mea e le o i ai se mogamoga po o se ele e faaleagaina, ma le osofaia e tagata gaoi pe gaoia.
21 Ona o le mea e i ai lau oa, o iina o le a i ai foi lou loto.
22 O le amalamalama o le tino o mata ia; o lea, afai ua taulaʼi lau vaai, o le a tumu lou tino atoa i le malamalama.
23 Ae afai e leaga ou mata, o le a tumu lou tino atoa i le pouliuli. O lea, afai o le malamalama ua i totonu ia te oe o le pouliuli, o le a matua tele lava lena pouliuli!
24 E leai se tagata e mafai ona aauauna i matai e lua; ona o le a inoino o ia i le tasi ae alofa i le isi; a le o lea o le a ia faamaoni i le tasi ma inoino i le isi. E le mafai ona outou auauna i le Atua ma Mamone.
25 Ma o lenei sa oo ina ua uma ona fetalai mai Iesu nei upu sa silasila atu o ia i luga o le toasefululua o e na ia filifilia, ma fetalai atu ia te i latou: Ia outou manatua upu ia ua ou tautala atu ai. Aua faauta, o outou ia o e ua ou filifilia e aauauna atu i lenei nuu. O lea ou te fai atu ai ia te outou, eaua tou te manatu i o outou ola, i mea o le a outou aai ai, po o mea o le a outou feinu ai; po o o outou tino foi, i mea o le a outou oofu ai. Pe ua le sili atu ea le ola nai lo meaai, ma le tino nai lo ofu?
26 Faauta i manulele o le ea, ona latou te le lulu, pe selesele pe faaputu i falesaito; ae ua fafagaina i latou e lo outou Tamā faalelagi. Pe ua le sili atu ea lo outou lelei nai lo i latou?
27 O ai o so outou e mafai ona ia faaopoopo i le mafaufau se kupita e tasi i lona maualuga?
28 Ma aisea tou te manatu ai i ofu? Mafaufau i lili o fanua ma le ala ua latou tutupu ae ai; latou te le galulue, pe latou te le milo foi;
29 Ae ou te fai atu ia te outou, e oo ia Solomona, i lona mamalu atoa, sa lei ofu e pei o se tasi o i latou ia.
30 O lea, afai ua faapea ona faaoofuina e le Atua vao o le fanua, ia ua i ai i le aso, ae o a taeao e lafo ai i le ogaumu, o le a faapea lava ona ia faaoofuina o outou, pe afai tou te le faatuatua itiiti.
31 O lea, aua tou te manatu faapea ane, O a mea o le a tatou aai ai? po o a mea o le a tatou feinu ai? po o a mea o le a tatou oofu ai?
32 Ona ua silafia e lo outou Tamā faalelagi ua outou manaomia nei mea uma.
33 Ae ia outou muai saili le amalo o le Atua ma lana amiotonu, ma o le a faaopoopo atu ia te outou nei mea uma.
34 O lea aua tou te manatu mo le aso a taeao, ona o le a manatu le aso a taeao mo mea mo ia lava. Ua lava faatatau le aso mo ona leaga.